Jalan raya sesak akibat fenomena air pasang
Oleh KOSMO!

20 September 2020, 2:09 pm
Oleh ABDUL RAZAK IDRIS
KUALA SELANGOR – Lima kawasan di daerah ini mengalami kesesakan jalan raya hampir setengah jam apabila jalan raya dinaiki air setinggi 0.3 meter akibat fenomena air pasang pagi tadi.
Penolong Pengarah Operasi Jabatan Bomba Dan Penyelamat negeri, Hafisham Mohd. Noor berkata, kawasan tersebut ialah Bagan Sungai Buluh, Pantai Jeram, Pantai Remis dan Bagan Sungai Janggut.
“Air pasang berlaku dari pukul 6.39 hingga pukul 8 pagi tadi dengan paras air naik melebihi had kebiasannya iaitu kira-kira 0.3 meter atau sehingga buku lali.
“Keadaan itu telah menyebabkan lalu-lintas sesak kira-kira satu kilometer dan air pasang surut secara berperingkat,” katanya kepada Kosmo! di sini hari ini.
Dalam pada itu di Kuala Langat, fenomena air pasang menyebabkan air laut di Pantai Kelanang dan Pantai Morib melimpahi kawasan daratan dan beberapa pokok rhu tumbang.

Penyelaras Skuad Pantas Majlis Perbandaran Kuala Langat, Miskon Karim berkata, kenaikan aras air laut didaratkan setinggi 5.6 meter pada pukul 7.53 pagi.
“Beberapa pokok rhu di tepi laut tumbang semalam apabila paras air mencatatkan 5.7 meter semalam.
“Pagi ini, air pula melimpah di sebelah kawasan pantai walaupun paras air laut menurun satu meter berbanding semalam.
Jelas Miskon, seramai 10 anggota skuad Pantas telah ditugaskan memantau sebarang perubahan di sepanjang Pantai Cunang, Batu Laut, Tanjung Sepat, Pantai Kelanang dan Pantai Morib.
Fenomena air pasang dilaporkan berlaku di Sepang, Kuala Langat, Klang, Kuala Selangor dan Sabak Bernam selain paras air laut dijangka berada pada tahap maksimum iaitu 5.8 meter.
Unit Pengurusan Bencana Negeri menjangka kejadian itu berlaku antara pukul 5 hingga 8 pagi pada 19 dan 20 September, 17 hingga 19 Oktober serta 15 dan 16 November. – K! ONLINE


Pekerja rumah bot Tasik Kenyir kelar leher sendiri
Oleh KOSMO!

20 September 2020, 2:05 pm
Oleh NOR HAYATI MAMAT
HULU TERENGGANU – Seorang pekerja sebuah rumah bot bertindak nekad mengelar lehernya sendiri di Sungai Mandak, Tasik Kenyir dekat sini semalam.
Lelaki berusia 32 tahun ditemui dalam keadaan berlumuran darah oleh rakan sekerjanya di lokasi kejadian pada pukul 7.37 malam.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sepasukan Pasukan Gerakan Marin Tasik Kenyir bergegas ke Sungai Mandak sebaik dimaklumkan insiden berkenan.
“Pasukan Gerakan Marin mengambil masa kira-kira sejam untuk membawa lelaki itu ke Jeti Pengkalan Gawi dekat sini dengan menaiki bot sebelum menghantarnya ke Hospital Hulu Terengganu di sini untuk menerima rawatan.
“Dia yang masih tidak sedarkan diri kemudiannya dihantar ke Hospital Sultanah Nur Zahirah, Kuala Terengganu tidak lama kemudian untuk rawatan lanjut,” katanya kepada pemberita di sini hari ini.

Mohd. Adli berkata, siasatan awal mendapati pekerja rumah bot berkenaan mempunyai sejarah menghidap penyakit mental dan pernah menerima rawatan di Hospital Hulu Terengganu sebelum ini.
Tambah beliau, ahli keluarganya memberitahu lelaki itu bagaimana pun tidak memenuhi temujanji rawatan selepas diterima bekerja sebagai pekerja rumah bot.
“Adiknya lelakinya memaklumkan dia juga sering meracau mahu membunuh diri sejak seminggu lalu. – K! ONLINE


Penunggang motosikal maut rempuh musang
Oleh KOSMO!

20 September 2020, 1:30 pm
Oleh AIMUNI TUAN LAH
GUA MUSANG – Seorang lelaki maut selepas motosikal yang ditunggangnya merempuh seekor musang betina di Kilometer 41, Jalan Gua Musang – Kuala Krai di sini pagi tadi.
Dalam kejadian pada pukul 2 pagi itu, Nik Ahmad Ab. Aziz, 30, yang tinggal di Felda Chiku 3 di sini meninggal dunia akibat kecederaan parah di bahagian kepala.
Ketua Polis Daerah Gua Musang, Superintendan Mohd. Taufik Maidin berkata, ketika kejadian, mangsa menunggang motosikal jenis Yamaha 125 seorang diri dari arah Gua Musang menghala ke rumahnya di Felda Chiku 3 di sini.
Katanya, setibanya di lokasi kejadian, mangsa terlanggar seekor binatang liar dipercayai musang pandan yang melintas secara tiba-tiba muncul dari kawasan semak.
“Setelah merempuh musang itu, motosikal mangsa hilang kawalan sebelum terbabas di garisan tengah jalan.

“Mangsa yang mengalami cedera teruk di bahagian kepala telah meninggal dunia di tempat kejadian,” katanya.
Tambah Mohd. Taufik, mangsa mengalami kecederaan teruk di bahagian kepala kerana tidak memakai topi keledar ketika kejadian.
Katanya, mayat mangsa telah dibawa ke Hospital Gua Musang untuk proses bedah siasat.
Kes disiasat mengikut Seksyen 41 (1) Akta Pengangkutan Jalan 1987. – K! ONLINE


Operasi HKL berjalan seperti biasa
Oleh MOHD RIDZAUDDIN ROSLAN

20 September 2020, 12:45 pm
KUALA LUMPUR – Kejadian kebakaran yang berlaku di bilik stor, Hospital Kuala Lumpur (HKL) malam semalam disifatkan tidak menjejaskan perkhidmatan institusi perubatan itu dan operasinya berjalan seperti biasa.
Pengarah HKL, Datuk Dr. Heric Corray berkata, tiada kemalangan jiwa dilaporkan dalam kejadian itu yang berlaku di aras empat pada pukul 11 malam.
“Kejadian kebakaran disedari apabila kawalan dan pusat panggilan hospital dimaklumkan mengenai bunyi penggera kebakaran yang dikesan daripada alat pengesan asap.
“Api berjaya dipadamkan oleh petugas hospital menggunakan alat pemadam api sebelum pihak bomba tiba dan beberapa wad berdekatan dikosongkan bagi tujuan keselamatan,” katanya dalam satu kenyataan di sini tadi.
Tambahnya, pihak forensik bomba telah menjalankan siastan terhadap kebakaran itu serta mengisytiharkan ia telah dipadamkan sepenuhnya.
“Kesemua pesakit dan petugas hospital disahkan selamat untuk kembali ke wad masing-masing pada pukul 12.48 pagi tadi.

“Pemindahan pesakit ke wad masing-masing selesai kira-kira pukul 2 pagi dan punca kebakaran masih dalam siastan pihak bomba,” jelasnya. – K! ONLINE


KMC kembali beroperasi
Oleh KOSMO!

20 September 2020, 1:55 pm
Oleh JAMLIAH ABDULLAH
ALOR SETAR – Kedah Medical Centre (KMC) kembali beroperasi pada hari ini setelah menangguhkan operasi sejak 10 September lalu susulan kes jangkitan Covid-19 di salah satu bahagian perkhidmatan pusat perubatan swasta tersebut.
Semua perkhidmatan termasuk unit kemalangan dan kecemasan, klinik pesakit luar serta kemasukan pesakit ke wad dan bilik bedah kini beroperasi seperti biasa.
Pengarah Perubatannya, Datuk Dr. Kamaruzzaman Ali berkata, pembukaan KMC dilakukan setelah proses pembersihan dan sanitasi dilakukan secara menyeluruh.
“Ujian sampel persekitaran yang diambil dari 50 kawasan hospital menunjukkan hasil negatif iaitu tidak ada kesan jangkitan.
“Pengesanan awal kes Covid-19 hanya melibatkan bilik bedah dan tidak ada penularan jangkitan ke bahagian lain,” katanya dalam satu kenyataan di sini hari ini.

Menurut Kamaruzzaman, sebanyak 636 kakitangan, perunding perubatan dan pekerja luar KMC yang diperiksa dan disahkan bebas daripada jangkitan kini kembali bekerja.
“Pembukaan semula hospital ini juga disetujui oleh Jabatan Kesihatan Negeri Kedah berdasarkan proses pembersihan KMC diselesaikan bertepatan dengan garis panduan yang ditetapkan oleh Kementerian Kesihatan Malaysia,” ujarnya.
Beliau pada masa sama menasihatkan pesakit untuk membuat janji temu untuk rawatan atau rundingan di klinik pakar KMC.
“Pelanggan juga boleh mendapatkan bekalan ubat melalui perkhidmatan penghantaran rumah di talian 011-13348280 dari pukul 9 pagi hingga 5 petang,” tambahnya.- K! ONLINE


SAR diperluas sejauh 22.8 batu nautika
Oleh KOSMO!

20 September 2020, 1:59 pm
Oleh NUR ALINA HASSAN
MUAR – Operasi mencari dan menyelamat (SAR) ke atas dua beranak yang dikhuatiri lemas ketika mencari kepah di Tanjung Emas, di sini semalam diteruskan pada hari ini.
Pegawai Operasi Zon Matitim Batu Pahat, Leftenan Muda Maritim Nor Farhadina Abdul Halim berkata, operasi yang dianggotai oleh 61 individu membabitkan enam buah agensi turut meliputi aset pencarian di udara.
Katanya, sebuah helikopter beserta 18 bot digunakan dalam operasi yang melibatkan keluasan sejauh 22.8 batu nautika.
“Fenomena air pasang besar yang berlaku hari ini dipercayai boleh mengurangkan kesulitan dalam SAR.
“Berpandukan pengalaman lepas, seandainya mangsa masih hidup, mungkin dia akan berpaut pada sesuatu dan ikut faktor pada cuaca serta angin, kemungkinan mangsa akan hanyut di sebelah perairan Timur.

“Bagaimanapun sehingga kini, kami masih belum menemui sebarang petunjuk di laut, justeru tempoh SAR ini akan diteruskan sehingga ke malam dan akan bersambung esok. Kami hanya meletakkan andaian sekiranya mangsa masih hidup, maka pencarian akan diteruskan selama dua hari,” katanya ketika ditemui.
Semalam, mangsa pertama Zainal Jerman, 61 hilang selepas dipercayai terlepas daripada pegangan tali ketika menuruni bot untuk mengutip kepah.
Melihatkan kejadian itu, anaknya, Muhamma Azwan, 25 bergegas menuruni sungai berkenaan sebelum kedua-duanya gagal ditemui hingga kini.- K! ONLINE


PGA rampas 30 guni pakaian bundle seludup
Oleh KOSMO!

20 September 2020, 2:02 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 7 merampas 30 guni pakaian terpakai yang dianggarkan bernilai RM75,000 selepas menahan sebuah lori di jalan Pohon Tanjung-Pasir Mas di sini semalam.
Dalam operasi pukul 7 malam itu, anggota PGA turut menahan seorang pemandu dan kelindan masing-masing berusia 28 dan 21 tahun bagi membantu siasatan.
Pegawai Pemerintah PGA Batalion 7 , Superintendan Azhari Nusi berkata, ketika ditahan pemandu gagal mengemukakan sebarang dokumen penyata dan perjalanan berkaitan dengan barangan tersebut.
Menurutnya, pemandu, kelindan, lori dan 30 guni pakaian terpakai itu dibawa Balai Polis Jeram Perdah untuk pemeriksaan dan siasatan lanjut.
“Siasatan awal mendapati kesemua pakaian terpakai tersebut diseludup dari negara jiran menggunakan laluan tidak sah.

“Tindakan itu bagi mengelak pemilik dikenakan cukai oleh pihak kerajaan. Nilai keseluruhan rampasan termasuk lori dianggarkan berjumlah RM140,000,” katanya.
Kes disiasat mengikut Seksyen 100 Akta Cap Dagangan 2019. – K! ONLINE


Suspek langgar inspektor polis diberkas
Oleh KOSMO!

20 September 2020, 1:40 pm
Oleh MOHAMAD NAUFAL MOHAMAD IDRIS
SHAH ALAM – Seorang lelaki warga Indonesia yang diburu kerana melanggar pegawai polis berjaya ditahan di sekitar Pangsapuri Desa Mentari, Petaling Jaya.
Suspek yang merupakan buruh binaan berusia 35 tahun ditangkap pukul 7 malam.
Ketua Polis Daerah Shah Alam, Asisten Komisioner Baharudin Mat Taib berkata, penangkapan dilakukan oleh pasukan khas yang ditubuhkan pihaknya terdiri daripada Bahagian Siasatan Jenayah serta Bahagian Trafik.
“Suspek yang ditahan merupakan pemandu Proton Wira yang melanggar pegawai polis berpangkat Inspektor tersebut di di Jalan Persiaran Mokhtar Dahari, Jumaat lalu.
“Turut dirampas sebuah kereta Proton Wira digunakan suspek,” katanya dalam kenyataan di sini hari ini.

Jelas beliau kes disiasat mengikut Seksyen 186 / 307 Kanun Keseksaan.
Kosmo! sebelum ini melaporkan Inspektor Ismail Aun, 55, cedera di bahagian kaki kiri selepas dilanggar lari sebuah kenderaan dinaiki dua lelaki disyaki warga Indonesia dalam kejadian di Jalan Persiaran Mokhtar Dahari di sini, Jumaat lalu.
Kejadian berlaku pukul 8.10 pagi ketika Ismail dalam perjalanan ke kawasan aduan kesesakan jalan raya di Bulatan Puncak Perdana. – K! ONLINE


Nelayan antara ditahan merempit
Oleh MOHD SYALMIZI HAMID

20 September 2020, 12:15 pm
SEBERANG PERAI – Empat geng rempit ditahan polis awal pagi tadi selepas didapati melakukan kegiatan lumba haram di Lebuhraya Lingkaran Luar Butterworth (BORR) dekat Bagan Ajam, Butterworth di sini.
Mereka yang ditahan dalam operasi selama tujuh jam berakhir pukul 6 pagi itu merupakan lelaki berusia lingkungan 17 hingga 22 tahun.
Antaranya termasuklah mereka yang bekerja sebagai nelayan, operator dan juruteknik kilang serta pekerja bengkel.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pasukan operasi tersebut mendapati empat individu menunggang secara melulu dan merbahaya di lebuh raya itu.
“Mereka berlumba sesama sendiri dari Terminat Kontena Butterworth Utara (NBCT) menghala ke Plaza Tol Bagan Abjam sambil melakukan aksi berbahaya.
“Suspek kemudiannya ditahan di kawasan rehat dan rawat berdekatan plaza tol dan ujian air kencing bagaimanapun mendapati mereka negatif dadah,” katanya kepada pemberita di sini hari ini.

Beliau berkata, kes itu disiasat mengikut Seksyen 42(1) Akta Pengangkutan Jalan 1987. – K! ONLINE


Spurs kempunan khidmat Ings
Oleh KOSMO!

20 September 2020, 10:30 am
SOUTHAMPTON – Pengurus pasukan Southampton, Ralph Hasenhuttl menegaskan bahawa penyerangnya, Danny Ings tidak akan meninggalkan pasukan itu biarpun dikaitkan dengan perpindahan ke Tottenham Hotspur.
Spurs menyertai perlumbaan di pasaran perpindahan bagi mendapatkan khidmat seorang lagi penyerang untuk memberikan sokongan kepada Harry Kane dan menamakan Ings sebagai antara pemain pilihan mereka.
Ings berjaya meledak 22 gol musim lalu untuk bersaing merebut gelaran kasut emas dan ketajamannya menyebabkan namanya disenaraikan di dalam skuad England oleh Gareth Southgate.
Bagaimanapun, menurut Hasenhuttl, pemain berusia 28 tahun itu tidak berminat untuk mencari angin baharu dan mahu kekal bersama Southampton.
“Apa yang saya mahu katakan mengenai khabar angin ini adalah Ings tidak beminat untuk meninggalkan pasukan ini. Kami tidak mahu bincangkan apa-apa mengenai spekulasi ini. Ings gembira apa yang kami lakukan untuknya dan mahu terus bermain bersama pasukan ini,” jelasnya.
Spurs terdesak untuk mendapatkan penyerang baharu selepas seorang lagi pemain sasaran mereka dari Trabzonspor, Alexander Sorloth menolak tawaran mereka untuk menyertai RB Leipzig.

Presiden Trabzonspor, Ahmet Agaoglu mengesahkan bahawa mereka telah mencapai persetujuan bersama Leipzig mengenai perpindahan Sorloth yang berjaya meledak 33 gol dalam semua kejohanan sepanjang musim lalu. – AGENSI


Werner sedia jerat Van Dijk
Oleh KOSMO!

20 September 2020, 10:20 am
LONDON – Penyerang Chelsea, Timo Werner akan menggunakan kepantasannya untuk mengatasi tonggak pertahanan Liverpool, Virgil van Dijk menjelang pertemuan kedua-dua pasukan pada aksi Liga Perdana Inggeris (EPL) di Stamford Bridge malam ini.
Werner, 24, berharap kelebihan itu dapat dimanfaatkan ke atas Van Dijk yang melakukan dua kesilapan hingga mengakibatkan Leeds United menjaringkan dua gol ke atas Liverpool pada aksi pertama EPL di Anfield minggu lalu.
“Saya pernah mencatat masa 11.11 saat untuk larian 100 meter sewaktu berusia 15 tahun sehingga mendapat gelaran Turbo Timo. Gelaran itu sebenarnya sesuai dengan corak permainan saya.
“Kelebihan ini memberi banyak peluang kepada saya untuk menjaringkan gol. Jadi saya mahu memanfaatkan perkara ini apabila turun menentang Liverpool nanti,” katanya.
Kepantasan larian adalah senjata utama Werner yang berjaya menjaringkan 95 gol dalam 159 perlawanan untuk semua kejohanan sejak menyertai RB Leipzig daripada Stutgartt dari 2016 hingga 2020.
Kecemerlangan itu menyaksikan Chelsea mengaktifkan klausa perpindahannya bernilai £47.5 juta (RM252.4 juta).

Jika berjaya menjaringkan gol buat Chelsea, Werner dijangka tidak menghadapi masalah untuk mengulangi rekod jaringannya di Jerman musim ini. – AGENSI


Sane cemerlang aksi debut di Bayern
Oleh KOSMO!

20 September 2020, 10:15 am
MUNICH – Pemain sayap baharu Bayern Munich, Leroy Sane membuktikan pelaburan pasukan itu mendapatkan khidmatnya adalah tepat apabila beraksi cemerlang membelasah Schalke 8-0 pada aksi Bundesliga awal pagi semalam.
Sane yang membuat debut bersama Bayern selepas berhijrah daripada Manchester City dua bulan lalu, berjaya mencetak nama selaku penjaring gol pada minit ke-71 dalam aksi di Allianz Arena itu.
“Seronok rasanya dapat kembali bermain dalam perlawanan sebenar. Saya langsung tidak mempunyai masalah untuk menyesuaikan diri dengan rakan-rakan sepasukan baharu di sini.
“Kami seperti ‘dahagakan’ jaringan kerana semua pemain memberikan prestasi terbaik dengan melakukan serangan dari awal hingga tamat permainan.
“Saya bersimpati dengan nasib Schalke kerana saya memulakan karier profesional bersama pasukan ini. Saya sedar ia bukan sesuatu yang mudah untuk diterima apabila kalah besar dalam perlawanan pertama musim ini,” katanya.
Bekas pemain sayap Arsenal, Serge Gnabry lebih mencuri tumpuan apabila berjaya meledak hatrik bermula minit keempat, 47 dan 59 permainan.

Baki empat lagi gol skuad bimbingan Hansi Flick itu berjaya dijaringkan oleh Leon Goretzka pada minit ke-19, Robert Lewandowski (m-31), Thomas Muller (m-69) dan pemain berusia 17 tahun, Jamal Musiala (m-81). – AGENSI


Seorang PATI positif Covid-19
Oleh KOSMO!

20 September 2020, 12:04 pm
Oleh MOHAMAD NAUFAL MOHAMAD IDRIS
SABAK BERNAM – Seorang wanita daripada 27 pendatang asing tanpa izin (PATI) yang ditangkap di kolam udang, Sungai Nipah di sini semalam positif Covid-19.
Pengesahan positif Covid-19 itu hasil ujian saringan awal terhadap wanita warga Indonesia berusia 45 tahun itu di Hospital Sabak Bernam.
Pegawai Pemerintah Batalion 4 Pasukan Gerakan Am (PGA), Superintendan Zulafendy Hassan berkata, kesemua PATI terdiri daripada 25 warga Indonesia dan 2 warga Bangladesh ditahan pukul 3 pagi menerusi Op Benteng Covid.
Katanya, mereka meliputi 14 lelaki, 12 perempuan dan seorang kanak-kanak perempuan berusia 2 hingga 38 tahun.
“PATI itu menyusup masuk menggunakan tongkang sebelum didaratkan di pesisir pantai tanpa sebarang dokumen.

“Kesemua mereka menjalani ujian saringan awal Covid-19 dengan seorang daripadanya positif dan dimasukkan ke Hospital Sabak Bernam,” katanya dalam kenyataan di sini hari ini.
Beliau menjelaskan turut dirampas dalam operasi tersebut adalah 22 buah telefon bimbit pelbagai jenama dengan nilai keseluruhan RM3,200.
Ujarnya, 26 PATI yang negatif telah dibawa ke Balai Polis Sungai Besar untuk siasatan lanjut.
“Kes disiasat mengikut Akta Imigresen 1959/63,” katanya.- K! ONLINE


Aduan pengguna pakej internet TM disiasat
Oleh NOR IDAYU BOSRO

20 September 2020, 11:53 am
CYBERJAYA – Suruhanjaya Komunikasi dan Multimedia Malaysia (SKMM) telah memulakan siasatan terhadap aduan pengguna berhubung pengurangan kelajuan muat naik pakej Unifi 500Mbps yang dilancarkan oleh Telekom Malaysia Berhad (TM) bulan lalu.
SKMM dalam satu kenyataan berkata, butiran aduan menyatakan TM telah menawarkan kelajuan muat naik 200Mbps bersama pakej Unifi yang menyediakan kelajuan muat turun 500Mbps.
Menurutnya, setelah laman sesawang jualan rasmi pihak TM diteliti semula, pengadu mengesan pakej tersebut telah berubah sejak 2 September dengan kelajuan muat naik dikurangkan separuh kepada hanya 100Mbps.
“Aduan ini turut dilaporkan oleh beberapa portal berita dalam talian yang menganggap pengguna terpedaya dengan tawaran yang dibuat dalam pakej awal yang diiklankan bulan lalu,” katanya di sini hari ini.
SKMM berkata, pihaknya tidak akan teragak-agak untuk mengambil tindakan terhadap pemberi perkhidmatan jika siasatan awal mendapati terdapat unsur yang melanggar kepentingan pengguna.
Katanya, Akta Komunikasi dan Multimedia 1998 yang dikuat kuasa oleh SKMM memberi perhatian berat terhadap kepentingan pengguna perkhidmatan telekomunikasi.

“SKMM memberi jaminan siasatan isu tersebut akan dijalankan secara telus dan adil,” katanya. – K! ONLINE


700 orang lawat, swafoto di tanah kubur
Oleh KOSMO!

20 September 2020, 10:20 am
Tanah kubur warna-warni hilangkan rasa takut
JAKARTA – Satu tanah perkuburan di Jawa Timur, Indonesia kini menjadi lokasi kunjungan orang ramai selepas landskapnya sedia ada diubah menjadi sebuah taman berwarna-warni, lapor portal berita iNews.id kelmarin.
Batu nisan, batu sungai dan beberapa batang pokok kemboja di tanah perkuburan di Desa Balong Dowo, Candi di Kabupaten Sidoarja dicat warna terang oleh penduduk kampung.
Selain itu, tanah perkuburan itu juga dipasang kemudahan kira-kira 40 buah tiang lampu jalan dan satu pagar seakan-akan reka bentuk zaman kerajaan Majapahit turut dibina di situ.
Sejak berubah wajah, tanah perkuburan itu menerima kunjungan hampir 700 orang sehari dan ada pelawat mengambil kesempatan untuk berswafoto di situ.
Seorang pengunjung yang enggan namanya disiarkan berkata, dia kini berasa lebih selesa dan tidak takut selepas perubahan suasana di tanah kubur berkenaan.
“Melawat tanah perkuburan ini seperti berkunjung ke taman kerana penuh dengan pelbagai warna ceria dan tidak lagi menyeramkan,” katanya.

Penjaga tanah perkuburan itu, Kosim berkata, kerja-kerja mengecat di kawasan tanah berkuburan tersebut dilakukan penduduk kampung sejak bulan Mei lalu.
“Kos untuk mengecat dan menaik taraf tanah perkuburan ini dibiayai melalui sumbangan derma penduduk kampung sendiri,” katanya. – Agensi


Liverpool buat kejutan beli Jota
Oleh KOSMO!

20 September 2020, 10:25 am
LIVERPOOL – Liverpool berjaya menyelesaikan urusan perpindahan seorang lagi pemain baharu, Diogo Jota dari Wolverhampton Wanderers dengan nilai £45 juta (RM239.156 juta).
Penyerang antarabangsa Portugal itu bersetuju untuk menandatangani kontrak selama lima tahun di Anfield dan menjadi pemain kedua menyertai pasukan itu pada jendela perpindahan kali ini.
Jota menyertai Liverpool lebih kurang 48 jam selepas mereka berjaya mendapatkan khidmat pemain Bayern Munich, Thiago Alcantara dengan nilai £27 juta (RM143.49 juta).
Pemain berusia 23 tahun itu memiliki kemampuan untuk beraksi di beberapa posisi termasuk memberikan sokongan kepada trio penggempur mereka iaitu Mohamed Salah, Sadio Mane dan Roberto Firmino.
Jota berjaya meledak 44 gol dalam 131 penampilan bersama Wolves dan kepantasan, kebijaksanaan mencari ruang di padang dan fleksibiliti menyebabkan Jurgen Klopp tertarik untuk membawanya ke Anfield.
Liverpool terpaksa membuat keputusan mendapatkan Jota ekoran faktor harga yang lebih murah berbanding pemain Watford, Ismaila Sarr yang dianggap tidak sepadan dengan nilai.

Watford dilaporkan mahu Liverpool membayar sebanyak £40 juta (RM212.58 juta) untuk mereka melepaskan Sarr menyebabkan The Reds beralih arah mendapatkan Jota.
Wolves mengenakan bayaran yang fleksibel yang mana kelab itu perlu membayar hanya 10 peratus daripada nilai bagi tempoh 12 bulan pertama sebelum bayaran penuh dibuat. – AGENSI


APMM tahan kapal tangki, bot nelayan asing
Oleh KOSMO!

20 September 2020, 12:22 pm
Oleh MASTURAH SURADI
KOTA TINGGI – Maritim Malaysia (APMM) menahan sebuah kapal tangki dari Mongolia dan bot nelayan asing tanpa nama dalam dua kejadian berasingan di perairan Johor Timur di sini semalam.
Timbalan Pengarah Operasi Zon Maritim Tanjung Sedili, Komander Maritim Tan Ah Bik berkata, dalam kejadian pertama, kapal tangki yang berdaftar di Ulaanbaatar, Mongolia ditahan pada pukul 1.35 tengah hari.
Katanya, kapal tangki itu ditahan atas kesalahan berlabuh tanpa kebenaran di kedudukan 14 batu nautika timur Tanjung Siang.
“Pemeriksaan mendapati kapal tangki itu dikendalikan oleh enam lelaki warga Indonesia berusia lingkungan 24 hingga 63 tahun.
”Pemeriksaan ke atas dokumentasi mendapati kapal didaftarkan di Ulaanbaatar, Mongolia telah melakukan kesalahan di bawah Seksyen 491B(1)(l) OPS 1952 kerana berlabuh tunggu tanpa pemakluman Pengarah Laut.

“Jika disabitkan kesalahan ini boleh dikenakan denda tidak kurang RM20,000 dan tidak lebih RM 100,000,” katanya dalam satu kenyataan hari ini.
Sementara itu dalam kejadian kedua, sebuah bot nelayan asing tanpa nama disyaki bot nelayan Indonesia turut berjaya ditahan ekoran cubaan memasuki perairan Malaysia melalui pintu yang tidak sah.
Jelasnya, tangkapan dilakukan pada pukul 3.02 petang di lebih kurang 14.2 batu nautika timur Tanjung Siang.
“Pemeriksaan mendapati bot tersebut dikendalikan oleh dua kru warga Indonesia berumur 35 tahun dan 45 tahun.
“Kes akan disiasat mengikut Akta Akta Kastam 1967 kerana berapung-apung (hovering) dalam perairan Malaysia.
“Kes turut disiasat di bawah Akta Imigresen 1959 Seksyen 5 kerana cubaan memasuki Perairan Malaysia melalui pintu yang tidak diwartakan dan Akta Perikanan 1985 Seksyen 16(3) iaitu memasuki perairan Malaysia tanpa notifikasi,” katanya lagi. -K! ONLINE


Jaja petai, buah-buahan untuk cari duit belanja masuk universiti
Oleh KOSMO!

20 September 2020, 11:58 am
Oleh AIMUNI TUAN LAH
GUA MUSANG – Seorang pemuda dari Kampung Limau Kasturi di sini gigih mencari wang untuk menyambung pengajian ke peringkat ijazah dengan membantu ibunya menjaja petai dan buah-buahan tempatan.
Muhammad Izzat Azra Ibrahim, 22, tidak mahu bergantung kepada kedua ibu bapa bagi menampung perbelanjaan pengajiannya di peringkat Ijazah.
Menurut Muhammad Izzat Azra, dia baru sahaja tamat pengajian di Universiti Teknologi Mara (UiTM) Machang dalam jurusan Diploma Perbankan dan bakal melanjutkan pelajaran ke peringkat ijazah tahun depan.
Katanya, dia menyedari ibunya, Zubaidah Yusoff, 47, dan bapa, Ibrahim Ismail, 57, mempunyai tanggungan besar bagi menampung perbelanjaan sembilan lagi adiknya yang masih bersekolah.
“Ketika saya ingin menyambung pelajaran peringkat diploma dahulu, ibu bapa saya terpaksa menjual seekor kambing dengan harga RM2,500.

“Bagi pengajian peringkat ijazah ini, saya tidak mahu lagi menyusahkan mereka berdua dan sanggup menjaja petai bersama mereka,” katanya ketika ditemui Kosmo! di rumahnya di sini hari ini.
Menurut Muhammad Izzat Azra, adiknya Muhammad Izzat Amran, 21, turut menjaja petai tahun lalu mencari wang belanja untuk masuk Universiti Sains Malaysia (USM), Pulau Pinang.
Katanya, ekoran kesusahan hidup, mereka adik-beradik diajar hidup berdikari oleh kedua ibu bapanya.
“Saya berharap dapat mengumpul wang secukupnya sebagai persediaan ke universiti tahun hadapan.
“Saya ingin menyambung pengajian dalam bidang perbankan kerana bercita-cita mahu menjadi pegawai bank. Selepas tamat belajar saya akan bekerja dan berhasrat membantu keluarga,” katanya.
Sementara itu, Zubaidah memuji sikap semua anaknya yang rajin membantunya menjaja petai dan hasil pertanian lain.
Katanya, dia mengakui tidak mampu menampung perbelanjaan kesemua 10 orang anaknya yang masih bersekolah dan menyambung pelajaran ke peringkat universiti.
“Saya bersama suami sudah lama menjaja petai dan barang pertanian lain yang dibeli daripada penduduk kampung untuk dijual di bandar Gua Musang.
“Bagaimanapun, pendapatan jualan itu tidaklah banyak dan hanya untuk menampung makan dan minum keluarga sahaja,” katanya. – K! ONLINE


OCBC Bank teruskan minggu sokongan kewangan pada Sabtu, Ahad
Oleh KOSMO!

21 September 2020, 9:24 pm
KUALA LUMPUR – OCBC Bank (Malaysia) Bhd. (OCBC Bank) meneruskan minggu sokongan kewangan pasca moratorium di cawangan terpilih pada Sabtu dan Ahad ini, sehubungan respons baik yang diterima pelanggan hujung minggu lalu.
Pelanggan boleh mengunjungi cawangan OCBC Bank di Cheras, Kajang, Kepong, Klang, Petaling Jaya, Puchong, Subang Jaya, Melaka, Taman Molek, Johor Bahru dan Pulau Pinang pada 26 dan 27 September.
Ketua Pegawai Eksekutif OCBC Bank, Datuk Ong Eng Bin berkata, pihaknya akan memastikan pelanggan mempunyai seberapa banyak saluran yang mungkin untuk berbincang dan mendaftarkan pilihan pembayaran mereka sebelum moratorium automatik berakhir pada 30 September.

“Kira-kira 10 peratus daripada mereka yang hadir minggu lalu terus mendaftarkan diri selepas berbincang dengan kami.
“Ada juga pelanggan yang masih memerlukan lebih masa untuk mempertimbangkan pilihan mereka sebelum memohon secara online.
“Ada juga yang tidak memerlukan bantuan selanjutnya dan terdapat pelanggan yang hanya bertanyakan status permohonan mereka,” katanya dalam kenyataan yang dikeluarkan di sini semalam.

Eng Bin menjelaskan, pihaknya akan terus memberi sokongan kepada pelanggan meskipun selepas tempoh moratorium berakhir dan pilihan untuk hadir ke cawangan hanyalah alternatif buat mereka yang kurang selesa memohon secara online.
“Keperluan dan cabaran dihadapi pelanggan berbeza-beza dan setiap inisiatif yang dirancang pihak bank adalah selari dengan komitmen kami untuk sentiasa menyokong pelanggan di saat mereka memerlukan bantuan.
“Dari pihak pelanggan, mereka wajar menghubungi kami secepat mungkin supaya pertolongan dapat dihulurkan dengan segera,” katanya.


Tiada transmiter pengesan kecemasan dikesan – CAAM
Oleh NOR IDAYU BOSRO

21 September 2020, 9:04 pm
PUTRAJAYA –Sistem Pihak Berkuasa Penerbangan Awam Malaysia (CAAM) tidak mengesan pengaktifan transmiter pengesan kecemasan (ELT) di sekitar kawasan berhampiran Tanjung Bunga, Georgetown, Pulau Pinang yang didakwa menjadi lokasi sebuah pesawat ringan terhempas semalam.
Ketua Pegawai Eksekutif CAAM, Kapten Chester Voo berkata, hasil pemeriksaan pihaknya mendapati semua penerbangan termasuk penerbangan persendirian yang beroperasi semalam telah berlepas dan mendarat dengan selamat.
“CAAM ingin memaklumkan bahawa sistem kami tidak mengesan ELT di sekitar kawasan yang dilaporkan.
“ELT adalah alat yang menyiarkan isyarat khas pada frekuensi yang ditentukan dan, bergantung pada aplikasi, dapat diaktifkan secara automatik oleh impak atau diaktifkan secara manual,” katanya dalam satu kenyataan di sini hari ini.
CAAM berkata, pihaknya akan terus memantau keadaan semasa dan sebarang penemuan baharu akan dimaklumkan kepada semua agensi terlibat.
“Sekiranya ada pembaharuan mengenai hal ini, semua agensi yang terlibat akan dimaklumkan sewajarnya,” katanya.

Kosmo! semalam melaporkan dua individu yang berada di pesisir pantai di Tanjung Bunga mendakwa melihat sebuah pesawat ringan terhempas di perairan tersebut kira-kira pukul 2 petang semalam.
Pesawat tersebut didakwa dilihat berlegar-legar di udara sebelum dikatakan terhempas ke dalam laut.
Ketua Polis Daerah Timur Laut, Asisten Komisioner Soffian Santong dilaporkan berkata, Pasukan Polis Marin yang membuat pemantauan juga mendapati tiada serpihan pesawat di lokasi terbabit. – K! ONLINE.


Amaran ribut petir malam ini
Oleh NUR HUDA MUSA

21 September 2020, 9:00 pm
KUALA LUMPUR – Jabatan Meteorologi Malaysia (MetMalaysia) mengeluarkan amaran ribut petir serta hujan lebat di hampir semua kawasan di seluruh negara sehingga 9 malam ini.
MetMalaysia menerusi laman Facebooknya memaklumkan amaran itu dikeluarkan bagi seluruh Wilayah Persekutuan Kuala Lumpur dan Putrajaya, Perlis, Perak, Selangor dan Melaka.
Turut dijangka mengalami cuaca serupa adalah di Baling, Kedah selain beberapa kawasan di Pahang iaitu Tanah Tinggi Cameron, Lipis, Raub, Jerantut, Bentong, Temerloh, Maran dan Bera.
Amaran ribut petir turut dikeluarkan bagi kawasan Seremban, Port Dickson dan Rembau di Negeri Sembilan.
Sementara itu, di Sarawak pula, kawasan mungkin terkesan ialah Kuching, Serian, Samarahan, Sri Aman, Betong, Sibu, Mukah, Bintulu, Miri dan Limbang. – K! ONLINE


Lelaki 29 tahun maut dalam kebakaran
Oleh KOSMO!

21 September 2020, 10:58 pm
Oleh KHAIRUL MOHD. ALI
JOHOR BAHRU – Seorang lelaki berusia 29 tahun maut setelah mengalami luka melecur di separuh bahagian tubuh badannya setelah terlibat dalam sebuah kebakaran kedai dua tingkat di Taman Melawati, Skudai, di sini hari ini.
Komander Operasi, Penguasa Bomba, Mohamad Riduan Akhyar berkata, pihaknya menerima panggilan kecemasan pada pukul 6.04 petang.
Menurut beliau, 21 pegawai dan anggota serta tiga jentera dari Balai Bomba dan Penyelamat Skudai serta Larkin dikejar ke lokasi kejadian.
“Setibanya di lokasi, kebakaran membabitkan ruang tamu tingkat dua premis yang merupakan sebuah kedai dua tingkat jenis binaan kekal itu telah berjaya dipadam oleh orang awam.
“Semasa operasi, anggota bomba menemui mayat seorang lelaki dewasa yang mengalami luka melecur pada separuh badannya,” katanya dalam satu kenyataan, di sini hari ini.

Tambah beliau, mangsa kemudian diserahkan kepada pihak polis untuk tindakan lanjut manakala punca dan anggaran kerugian masih dalam siasatan.
Operasi berkenaan kemudian ditamatkan pada pukul 8.46 malam. – K! ONLINE


Histourism perkenal cenderahati berkonsepkan bangunan ikonik, bersejarah
Oleh KOSMO!

21 September 2020, 9:40 pm
IPOH – Terkesan dengan penularan wabak Covid-19 sehingga memberi kesan kepada industri pelancongan, sebuah syarikat bumiputera, Histourism Sdn. Bhd. (Histourism) mengambil inisiatif menghasilkan cenderahati berkonsepkan bangunan ikonik dan bersejarah negara
Pengasas syarikat Mohd. Fareq Rizal Mohd. Fisal berkata, idea menghasilkan cenderahati tersebut merupakan hasil maklum balas pelanggan sepanjang lima tahun terbabit mempromosikan pelancongan sejarah kepada pelancong luar dan tempatan.
Menurut beliau, antara produk yang dihasilkan ialah rantai kunci, penanda buku, pembalut telefon bimbit, kulit buku dan jam dinding menerusi ukiran tiga dimensi.

“Menerusi cenderahati itu juga, pihaknya dapat mengetengahkan bangunan, struktur atau lambang-lambang bersejarah kepada umum.
“Cenderahati ini diukir di atas kayu lembut atau dicetak pada resin dan logam menggunakan teknologi tiga dimensi,” katanya ketika ditemui di di sini baru-baru ini.
Mohd. Fareq menerangkan, antara monumen yang dihasikan adalah Masjid Zahir, Balai Besar Kedah dan Gerbang Kota Setar.


Tiada niat guris hati anggota keselamatan – Mohamaddin
Oleh KOSMO!

21 September 2020, 8:37 pm
Oleh IVAN AMIRUL
KOTA KINABALU – Calon Parti Warisan Sabah (Warisan), Datuk Mohamaddin Ketapi memohon maaf ke atas seluruh anggota keselamatan ekoran video tular mempersendakan pasukan keselamatan.
Mohamaddin berkata, kenyataan yang diucapkan dalam video klip terbabit menimbulkan salah faham.
“Saya tidak berniat menghina anggota keselamatan yang sudah berjuang mempertahankan kedaulatan negara, dalam video terbabit juga hanya memaparkan kesukaran dihadapi oleh anggota keselamatan kita yang berpunca daripada kelemahan kerajaan terdahulu.
“Saya mengutuk sekeras-kerasnya permainan kotor pihak tertentu yang jelas mahu menjatuhkan Warisan,” katanya dalam kenyataan hari ini.
Menurut Mahaddin, peristiwa pencerobohan Tanduo tidak akan berlaku sekiranya kerajaan sebelum ini memberi keutamaan kepada usaha menangani isu pendatang asing tanpa izin (PATI).

“Oleh itu, saya menegaskan bahawa saya tiada niat untuk menghina anggota keselamatan kita yang bertugas semasa kejadian Tanduo.
“Bagaimanapun, saya ingin memohon maaf jika video yang ditularkan itu mengguris hati anggota keselamatan,” katanya. – K! ONLINE


Tunku Ismail buat pendedahan isu Sumareh
Oleh MUHAMAD ARDIE PUTRA SUHAIMI

21 September 2020, 9:07 pm
PEMILIK kelab Johor Darul Ta’zim (JDT), Tunku Ismail Sultan Ibrahim mendedahkan Persatuan Bola Sepak Selangor (FAS) telah menawarkan kontrak lumayan kepada pemain naturalisasi negara, Mohamadou Sumareh bermula tahun depan.
Sebagai rekod, isu Sumareh telah menggemparkan bola sepak negara sejak bulan lepas setelah menamatkan kontraknya bersama Pahang kerana difahamkan tidak menerima bayaran gaji untuk tempoh yang lama.
Keputusan itu menyaksikan spekulasi mengenai masa depan pemain kelahiran Gambia itu menjadi tanda tanya sehingga dikaitkan dengan JDT dan Selangor sebelum Sumareh menandatangani kontrak bersama pasukan Thailand, Police Tero FC.
Menerusi laman sosial rasmi Tunku Ismail, perbualan Pengarah Teknikal Selangor, Micheal Feictenbeiner dan Setiausaha Agung FAS, Dr. Johan Kamal Hamidon dengan Sumareh didedahkan selain kontrak rasmi yang bakal diberikan kepadanya.
Pendedahan mesej dan dokumen kontrak di laman sosial rasmi Tunku Ismail.
“Hello Sumareh, saya Micheal TD (Pengarah Teknikal) Selangor. Saya mahu berbincang dengan kamu (Sumareh) secara terus dan saya sangat gembira jika kita dapat bekerjasama pada musim depan.
“Awak amat sesuai dengan Selangor dan saya berjanji, kami boleh tingkatkan prestasi awak dan jadi antara penyerang terbaik di negara ini.

“Kalau awak ada apa-apa pertanyaan boleh hubungi saya pada bila-bila masa. Jumpa lagi,” kata Feictenbeiner yang kini menjadi ketua jurulatih sementara pasukan Gergasi Merah.
Sementara itu, Johan dalam perbualan tersebut turut mengesahkan FAS sedia berbincang mengenai gaji yang mana Sumareh menuntut bayaran sebanyak AS$20,000 (RM82,000) sebulan berbanding tawaran rasmi FAS bernilai AS$17,000 (RM70,000).
Kontrak yang ditawarkan oleh Selangor kepada Sumareh adalah selama dua tahun bermula Januari 2021 depan.


Lelaki maut terjatuh jejambat selepas terlibat kemalangan
21 September 2020, 8:43 pm
KUALA LUMPUR – Seorang lelaki maut selepas tercampak keluar daripada kenderaannya sebelum terjatuh dari jejambat setinggi lima meter selepas terlibat dalam kemalangan di Kilometer 7.6 Kerinchi Link arah Damansara di sini hari ini.
Kejadian berlaku pada pukul 7 malam tadi membabitkan sebuah kereta jenis Kia Spektra dan kenderaan utiliti sukan (SUV) jenis Toyota Fortuner.
Difahamkan, kejadian itu disedari peronda Lebuh Raya Sistem Penyuraian Trafik Kuala Lumpur Barat (Sprint)  ketika membuat rondaan cegah kemalangan.
Hasil pemeriksaan peronda terbabit mendapati seorang lelaki berada di laluan bawah jejambat.
Mangsa dipercayai terjatuh selepas tercampak keluar dari kenderaannya.
Difahamkan pihak polis sedang menjalankan siasatan di lokasi kejadian ketika ini. – K! ONLINE


Dua anggota JPJ cedera kenderaan dibaling objek besi
Oleh NORLIDA AKMAR IDROS

21 September 2020, 10:25 pm
ALOR SETAR – Dua anggota Jabatan Pengangkutan Jalan (JPJ) Kedah cedera ringan pada muka selepas kenderaan dinaiki mereka dibaling satu objek besi dipercayai galas bebola di Pendang dekat sini kira-kira pukul 12.30 tengah hari, hari ini.
Pengarah JPJ Kedah, Ismasuhaimi Sharif berkata, kejadian berlaku ketika kenderaan pacuan empat roda jenis Ford Ranger dinaiki tiga anggota mengiringi tiga lori yang dikenakan tindakan kerana membawa muatan tanah secara berlebihan.
“Ketika dalam perjalanan ke Stesen Timbang JPJ Kuala Ketil, kenderaan JPJ secara tiba-tiba dibaling objek besi dipercayai galas bebola sehingga mengakibatkan cermin hadapan pecah.
“Kejadian mengakibatkan dua anggota cedera ringan pada muka akibat terkena serpihan cermin yang pecah manakala seorang lagi anggota yang duduk di tempat duduk belakang tidak mengalami kecederaan,” katanya ketika dihubungi di sini hari ini.
Kata beliau, anggota sempat melihat dua lelaki tidak dikenali yang menaiki motosikal dari arah bertentangan semasa kejadian berlaku.
“Kita percaya dua lelaki tersebut membaling objek besi tersebut ke arah kenderaan JPJ dengan sengaja,” ujarnya.

Tambahnya, satu laporan polis berhubung kejadian telah dilakukan di Balai Polis Pendang untuk siasatan lanjut. – K! ONLINE


MHB, Tenaga Danawa tawar rumah serendah RM152,000 seunit
Oleh KOSMO!

21 September 2020, 9:15 pm
KUALA LUMPUR – Maju Perak Holdings Bhd. (MHB) menerusi anak syarikatnya, Tenaga Danawa Sdn. Bhd. (Tenaga Danawa) memeterai perjanjian usaha sama dan pemegangan saham dengan Taraf Nusantara Sdn. Bhd. (Taraf Nusantara), anak syarikat Legenda Properties Bhd.
Pemeteraian perjanjian tersebut adalah untuk projek pembangunan hartanah bercampur dengan nilai pembangunan kasar (GDV) RM295 juta di mukim Batang Padang, Tapah, Perak.
Ketua Pegawai Eksekutif Kumpulan MHB, Nizran Noordin berkata, projek hartanah seluas 92.96 hektar itu merupakan kerjasama sulung MHB untuk membangunkan bank tanahnya dengan kerjasama pemaju hartanah berpengalaman.
“Ia melibatkan pembangunan 1,374 unit rumah teres, 264 unit rumah kedai dua tingkat dan ruang untuk pelbagai kemudahan seperti stesen minyak, pasar raya dan pejabat untuk agensi kerajaan.
“Unit kediaman dijual pada harga antara RM152,000 hingga RM172,000 seunit manakala rumah kedai berharga antara RM284,000 hingga 299,000 seunit akan ditawarkan kepada umum,” katanya.
Beliau berkata demikian dalam kenyataan yang dikeluarkan bersempena majlis pemeteraian perjanjian antara dua entiti berkenaan di sini semalam.

Turut hadir Pengarah Taraf Nusantara, Datuk Doh Jee Ming.
Selain itu, Nizran menjelaskan, pihaknya berpegang kepada mandat untuk membangunkan rumah mampu milik di Perak.
“Memanfaatkan kepakaran Tenaga Danawa dalam segmen ini selain ditambah rekod prestasi kukuh Taraf Nusantara dalam projek perumahan berskala besar sebelum ini, perkongsian tersebut merupakan bukti usaha berterusan kami untuk menyumbang kepada pembangunan negeri dan memberi manfaat kepada rakyat Perak terutama dalam aspek perumahan,” jelasnya.
MHB dengan usaha sama rakan niaga lain bakal membangunkan dan menguruskan projek itu sepenuhnya.
“Dengan anggaran GDV RM295 juta itu, kami optimis terhadap prospek masa depan dalam segmen hartanah untuk jangka panjang, seiring pemulihan ekonomi negara daripada kesan wabak Covid-19,” ujarnya.
Projek tersebut akan dimulakan pada awal tahun depan dan diunjurkan siap sepenuhnya pada 2026.


ATM bidas dakwaan insiden Lahad Datu cuma sandiwara
Oleh ZULKIFLI MANZOR

21 September 2020, 6:40 pm
KUALA LUMPUR – Angkatan Tentera Malaysia (ATM) membidas dakwaan seorang ahli politik di Sabah kononnya insiden pencerobohan di Lahad Datu pada tahun 2013 cuma suatu sandiwara negara.
Panglima ATM, Tan Sri Affendi Buang berkata, dakwaan ahli politik tersebut bahawa anggota ATM hanya membuat serangan kepada ayam dan anjing juga merupakan tuduhan yang tidak benar.
“Tuduhan itu memperlekehkan tugas serta tanggungjawab anggota tentera serta pasukan keselamatan lain dalam mempertahankan kedaulatan negara ketika itu.
“Ini merupakan suatu kenyataan yang tidak bertanggungjawab dan tidak boleh diterima sama sekali. Kenyataan berkenaan turut menyinggung perasaan keluarga anggota yang terkorban, baik ATM mahupun Polis Diraja Malaysia (PDRM),” katanya dalam satu kenyataan hari ini.
Affendi menegaskan, ATM berperanan sebagai benteng pertahanan negara dan sentiasa bersedia untuk melaksanakan tugas terutama dalam mendepani ancaman.
Tegasnya, walauapa halangan atau cabaran, aspek pertahanan negara sentiasa didahulukan ATM bagi mengekalkan kesejahteraan dan kedaulatan negara ini.

Malah, kata beliau, pasukan ATM yang kini berusia 87 tahun telah menyaksikan banyak darah, pengorbanan dan keringat mereka terdahulu yang dicurahkan demi negara.
“Kenikmatan yang tersedia ini tidak datang bergolek, sebaliknya ia telah meriwayatkan satu perjuangan yang mempertaruhkan nyawa dalam mempertahankan kedaulatan setiap inci bumi tercinta,” katanya.
Justeru, beliau meminta semua pihak tidak mengeluarkan kenyataan yang boleh mengelirukan dan mendatangkan kemudaratan terhadap
keharmonian negara.
“Peranan rakyat Malaysia seharusnya bersama pasukan keselamatan menjaga kedaulatan dan maruah negara kerana ia merupakan tanggungjawab bersama,” katanya. – K! ONLINE.


Ahli perniagaan ditembak depan rumah
21 September 2020, 5:48 pm
SERDANG – Seorang ahli perniagaan cedera di rusuk kiri selepas terkena satu das tembakan di hadapan rumahnya di Jalan BK 5/3 Bandar Kinrara di sini hari ini.
Kejadian berlaku pukul 11 pagi ketika mangsa berusia 35 tahun  itu memasuki pekarangan rumahnya menaiki sebuah kereta.
Difahamkan, mangsa baru pulang makan dari sebuah restoran berhampiran bersama isteri dan anaknya.
Satu sumber berkata, suspek yang menunggang motosikal itu melepaskan tembakan selepas mangsa keluar dari keretanya.
“Suspek dikatakan memanggil nama mangsa dan sebaik dia menoleh, suspek melepaskan satu das tembakan.
“Mangsa cedera pada rusuk kiri akibat terkena tembakan itu dan dikejarkan ke Hospital Serdang untuk rawatan lanjut,” katanya kepada Kosmo! hari ini.

Difahamkan, mangsa menguruskan perniagaan bersama keluarganya. – K! ONLINE


Mayat dijumpai tersangkut pokok nipah
Oleh KOSMO!

21 September 2020, 8:24 pm
Oleh NUR ALINA HASSAN
MUAR – Mayat seorang lelaki yang dikhuatiri lemas selepas terjatuh dari Jambatan Sultan Ismail di sini, berjaya ditemui petang tadi.
Ketua Polis Daerah Muar, Asisten Komisioner Zaharudin Rasip berkata, mangsa, Lim Wee Leong, 34, dijumpai oleh orang awam pada pukul 5.30 petang.
“Mangsa yang tersangkut pada pokok nipah berhampiran Jambatan Kedua Muar ditemui oleh orang awam yang kemudiannya bertindak melaporkan kepada pihak bomba.
“Mangsa diserahkan kepada pihak polis untuk tindakan lanjut. Bedah siasat akan dijalankan esok, namun identiti telah dikenal pasti,” katanya ketika dihubungi.
Semalam, mangsa dilaporkan memberhentikan motosikal yang ditunganggi dan menanggalkan seliparnya di laluan motosikal sebelum bertindak terjun ke jambatan berkenaan.

Sementara itu, seramai 10 anggota, sebuah jentera dan satu unit utiliti bot aluminum Balai Bomba dan Penyelamat (BBP) Muar terlibat dalam operasi mencari dan menyelamat (SAR) di sekitar lokasi itu. – K! ONLINE


Lelaki Myanmar ditahan kes pecah premis
Oleh KOSMO!

21 September 2020, 6:35 pm
Oleh AZAHAR HASHIM
KULIM – Polis percaya dapat menyelesaikan satu kes pecah masuk premis sebuah syarikat kejuruteraan melibatkan kerugian kira-kira RM20,000 pada tahun lalu selepas menahan seorang lelaki warga Myanmar di Taman Keranji di sini hari ini.
Suspek berusia 29 tahun ditahan anggota dari Bahagian Siasatan Jenayah Ibu Pejabat Polis Daerah (IPD) Kulim yang melakukan rondaan cegah jenayah kira-kira pukul 4 pagi.
Ketua Polis Daerah Kulim, Superintendan Azhar Hashim memberitahu, warga asing itu ditahan kerana dilihat berada dalam keadaan mencurigakan.
“Hasil pemeriksaan yang dilakukan ke atas suspek menemui sebilah pisau dan sebatang besi pengumpil,” katanya di sini hari ini.
Katanya, dalam soal siasat yang dijalankan, suspek mengaku terlibat dalam kejadian pecah masuk sebuah rumah kedai milik syarikat kejuruteraan di Bandar Putra di sini pada November tahun lalu.

“Antara barangan yang dilaporkan hilang dalam kejadian itu adalah mesin pengimpal serta beberapa peralatan kejuruteraan yang kesemuanya berjumlah 29 unit dianggarkan bernilai RM20,000,” ujarnya.
Katanya, siasatan lanjut sedang dijalankan bagi mengesan barangan yang dilaporkan hilang itu selain mengenal pasti kemungkinan terdapat beberapa lagi suspek lain terlibat.
“Suspek direman selama tujuh hari bermula hari ini dan kes disiasat mengikut Seksyen 457 Kanun Keseksaan,” katanya. – K! ONLINE


Ubah mentaliti status ibu tiri – Faezah Elai
Oleh MOHAMMAD SHAHEMY AZMI

21 September 2020, 6:08 pm
KUALA LUMPUR – Pelakon Faezah Elai mengharapkan masyarakat tidak lagi memandang serong terhadap status ibu tiri yang sering digambarkan sebagai kejam dan zalim terhadap anak tiri mereka.
Menurut Faezah, 37, memegang status sebagai ibu tiri bukanlah sesuatu perkara yang mudah kerana status tersebut sering disalah tafsir oleh masyarakat sekiranya anak tiri bawah jagaan ibu tiri terlibat dengan perkara yang salah.
FAEZAH bersama keluarga termasuk anak-anak tirinya.
“Jika berlaku sesuatu, maka ibu tirilah yang akan dipersalahkan.Tetapi jika mereka mencapai sesuatu kejayaan, segala pujian yang baik diberikan kepada ibu kandung meskipun hakikatnya anak-anak tiri itu dididik bawah jagaan ibu tiri.
“Mentaliti jenis apa ini? Ini bukan zaman Cinderella mak tiri membuat aniaya kepada anak tiri. Sekarang sudah tahun 2020. Silap-silap anak tiri yang membuat aniaya pada ibu tiri,” tulisnya menerusi satu perkongsian dalam Instagram.
Bagaimanapun, Faezah menyatakan luahan hatinya itu tidak membabitkan kehidupan peribadi memandangkan dia juga membesarkan tiga orang anak tiri hasil perkongsian suami dengan bekas isteri.
Biarpun menjaga tiga orang anak tiri, isteri kepada pengarah, Heykal Hanafiah itu tidak mengharapkan apa-apa balasan apabila sudah tua nanti kerana takut akan memakan diri sendiri.

“Jadi kepada semua ibu, jika anak kandung dijaga oleh ibu tiri, berikan mereka kebebasan untuk menyayangi ibu tiri seperti ibu kandung dan bukan cucuk anak supaya membenci ibu tiri,” katanya.
Faezah mendirikan rumah tangga bersama Heykal pada September 2011 dan menjaga tiga orang anak tirinya iaitu Luqman Hakim, Sarah dan Luq Adam.
Hasil perkahwinan itu, mereka dikurniakan dua cahaya mata iaitu Dealova Heyrinna, 7, dan Aurora Heyrinna, 4. – K! ONLINE


Kanak-kanak tersepit celah pokok diselamatkan bomba
Oleh KOSMO!

21 September 2020, 7:54 pm
Oleh SHAARANI ISMAIL
BATU GAJAH – Seorang kanak-kanak lelaki enam tahun berjaya diselamatkan sepasukan anggota bomba dan penyelamat selepas tersepit di antara tiang elektrik dan sebatang pokok.
Dalam kejadian kira-kira pukul 4.15 petang di Kampung Sungai Bakap di sini, budak lelaki terbabit berjaya dikeluarkan bomba menggunakan peralatan khas tanpa sebarang kecederaan.
Jurucakap Jabatan Bomba dan Penyelamat Negeri berkata, kanak-kanak berkenaan dipercayai bermain sendirian di antara tiang dan pokok berkenaan sebelum tersepit.
Katanya, bomba menerima panggilan kira-kira pukul 4.23 petang dan berjaya mengeluarkan budak lelaki berkenaan kira-kira 15 minit kemudian.
Beliau berkata, operasi yang diketuai Raja Mohd Saad Raja Adnan dari Balai Bomba dan Penyelamat Batu Gajah itu selesai sepenuhnya kira-kira jam 5 petang.

Kanak-kanak lelaki terbabit kemudiannya diserahkan kepada keluarganya. – K! ONLINE


Menteri Agama Indonesia dijangkiti Covid-19
Oleh KOSMO!

21 September 2020, 8:34 pm
JAKARTA – Menteri Hal Ehwal Agama Indonesia, Fachrul Razi disahkan positif ujian Covid-19, kata seorang pegawai menteri berkenaan hari ini, lapor akhbar Jakarta Post.
“Pada 17 September lalu, menteri hal ehwal agama tersebut mengambil ujian koronavirus dan keputusannya adalah positif,” kata pegawai itu, Kevin Haikal dalam satu kenyataan akhbar hari ini.
“Syukurlah, beliau berada dalam keadaan baik dan tidak menunjukkan sebarang gejala membimbangkan,” kata jurucakap kementerian itu pula, Oman Fathurahman.
Menurutnya, Fachrul telah menyerahkan tugasnya kepada Timbalan Menteri Hal Ehwal Agama, Zainut Tauhid dan dibantu pegawai-pegawai lain semasa beliau berada dalam kuarantin dan menunggu  untuk sembuh.
“Beliau mengarahkan para pegawainya untuk meneruskan program dan perkhidmatan kementerian serta memberi tumpuan kepada pencegahan Covid-19 dalam institusi pendidikan serta agama,” tambah Oman.
Pada masa sama, menteri tersebut turut meminta para pegawainya mengagihkan bantuan termasuk bantuan sosial, manakala semua penyelarasan program kementerian itu akan dilakukan secara online. – AFP


Lelaki maut jatuh bangunan
Oleh NUR HUDA MUSA

21 September 2020, 8:19 pm
AMPANG JAYA – Seorang lelaki maut selepas dipercayai terjatuh dari bangunan pusat beli-belah, Melawati Mall di sini semalam.
Ketua Polis Daerah Ampang Jaya, Asisten Komisioner Noor Azmi Yusoff berkata, pihaknya menerima panggilan daripada pengawal keselamatan Melawati Mall pada pukul 11 malam berhubung kejadian tersebut.
Katanya, hasil pemeriksaan di lokasi kejadian mendapati mangsa berusia 42 tahun itu ditemui dalam keadaan terlentang selain tidak memakai baju.
“Pemeriksaan lanjut juga mendapati kepala mangsa berdarah serta kedua-dua belah tangan kanan dan kiri patah.
“Hasil siasatan pihak polis tidak menemui sebarang unsur jenayah ditemui di tempat kejadian,” katanya dalam satu kenyataan di sini hari ini.
Noor Azmi berkata, hasil bedah siasat di Hospital Kuala Lumpur mendapati mangsa maut akibat cardio respiratory arrest secondary to polytrauma (jantung terhenti).

“Kes diklasifikasikan sebagai mati mengejut,” ujarnya. – K! ONLINE.


57 kes Covid-19, Kluster Kuarters dikesan di Sabah
Oleh KOSMO!

21 September 2020, 6:33 pm
Oleh SITI A’ISYAH SUKAIMI
PUTRAJAYA – Sebanyak 57 kes baharu Covid-19 dilaporkan termasuk lima kes di Kluster Kuarters yang dikesan di Tongod, Sabah sekali gus menjadikan jumlah kes positif sebanyak 10,276.
Ketua Pengarah Kesihatan, Tan Sri Dr. Noor Hisham Abdullah berkata, tiga kluster aktif di Sabah turut mencatatkan kes baharu dengan 14 di Kluster Pulau, Kluster Selamat (12) dan Kluster Benteng LD (lima).
“Selain itu terdapat 13 kes tempatan lain di Sabah.
“Kluster Sungai di Kedah turut merekodkan satu kes baharu membabitkan rakyat Malaysia selain satu kes tempatan di Selangor iaitu saringan prapembedahan Hospital Kuala Lumpur,” katanya dalam satu kenyataan di sini hari ini.
Berhubung kes import, beliau berkata, enam kes dilaporkan termasuk seorang warganegara yang mendapat jangkitan di luar iaitu Indonesia, United Kingdom, Pakistan dan Zambia.

“Sembilan kes sedang dirawat di Unit Rawatan Rapi dengan dua kes memerlukan bantuan pernafasan serta tiada pertambahan kes kematian. – K! ONLINE


Bayi dibuang dalam beg tepi jalan
Oleh KOSMO!

21 September 2020, 7:33 pm
Oleh MASTURAH SURADI
MERSING – Seorang bayi perempuan yang dipercayai baru dilahirkan ditemui di dalam beg di tepi jalan di hadapan balai raya Kampung Tenglu Laut, Mersing petang tadi.
Ketua Polis Daerah Mersing, Superintendan Cyril Edward Nuing berkata, pihak polis menerima maklumat kejadian itu pada pukul 2 petang.
“Maklumat diterima daripada orang awam yang mengatakan telah menjumpai seorang bayi baru lahir di hadapan balai raya di kampung tersebut.
“Bayi perempuan itu dalam keadaan sihat dan cukup sifat kemudian dibawa ke Klinik Kesihatan Tenglu.
“Dia ditemui dalam keadaan tidak berpakaian di dalam satu beg di tepi jalan berhampiran balai raya itu,” katanya kepada Kosmo! hari ini.

Edward Nuing berkata, hasil siasatan mendapati, bayi malang itu dipercayai baru dilahirkan tidak lebih 24 jam.
Katanya, bayi tersebut kini dihantar ke Hospital Daerah Mersing untuk rawatan dan kes disiasat di bawah Seksyen 317 Kanun Keseksaan kerana menyembunyikan kelahiran dengan niat membuang bayi. – K! ONLINE


Pihak pendakwaan mohon kes Hasanah dijalankan secara tertutup
Oleh NUZULSHAM SHAMSUDDIN

21 September 2020, 5:00 pm
KUALA LUMPUR – Pihak pendakwaan dalam kes bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid, yang menghadapi pertuduhan pecah amanah memohon agar perbicaraan kes itu didengar secara tertutup.
Perkara itu dimaklumkan Timbalan Pendakwa Raya, Muhammad Iskandar Ahmad pada pengurusan kes itu di hadapan Pesuruhjaya Kehakiman Datuk Ahmad Shahrir Mohd. Salleh di Mahkamah Tinggi hari ini.
“Setakat ini pihak pendakwaan telah menyerahkan 22 dokumen tambahan kepada pembelaan dan saya ingin memaklumkan kepada mahkamah bahawa pendakwaan akan mengemukakan permohonan supaya pendengaran kes ini secara tertutup (in-camera).
“Pihak kami akan memfailkan permohonan ini secepat mungkin dan memohon supaya tarikh bicara pada 5 sehingga 22 Oktober ini dikekalkan,” katanya.
Sementara itu peguam Hamdan Hamzah yang mewakili Hasanah mengesahkan perkara itu dan memohon sedikit masa untuk menyediakan afidivit balasan serta meneliti permohonan tersebut.
Ahmad Shahrir kemudian menetapkan 5 Oktober ini untuk pendengaran permohonan tersebut dan pada masa sama pihak-pihak perlu memfailkan hujahan pada atau sebelum 30 September ini.

Sejurus tamat prosiding Muhamad Iskandar ketika ditemui berkata pihaknya memohon perbicaraan didengar secara tertutup bagi keterangan 15 saksi atas alasan melibatkan isu-isu kepentingan dan keselamatan negara.
Pada 25 Oktober 2018 Hasanah, 61, mengaku tidak bersalah di Mahkamah Sesyen di sini atas pertuduhan pecah amanah wang bernilai RM50.4 juta April lalu.
Mengikut pertuduhan tertuduh didakwa sebagai seorang penjawat awam iaitu Ketua Pengarah Bahagian Penyelidikan, Jabatan Perdana Menteri didalam kapasiti tersebut yang diamanahkan wang berjumlah AS12.1 juta (RM50. 4 juta) milik kerajaan Malaysia telah melakukan pecah amanah terhadap wang itu.
Wanita itu didakwa melakukan kesalahan tersebut di Pejabat Ketua Pengarah Bahagian Penyelidikan, Jabatan Perdana Menteri Malaysia, Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 30 April hingga 9 Mei 2018.
Berikutan itu, pendakwaan dikemukakan mengikut Seksyen 409 Kanun Keseksaan yang memperuntukkan hukuman penjara tidak kurang dua tahun dan maksimum 20 tahun dan sebatan dan juga boleh dikenakan denda jika sabit kesalahan. -K!ONLINE


3,224 akaun palsu media sosial dikesan SKMM
Oleh MOHD RASDAN AHMAD

21 September 2020, 5:27 pm
KUALA LUMPUR – Sebanyak 3,224 akaun palsu telah dikesan Suruhanjaya Komunikasi dan Multimedia Malaysia (SKMM) dari 2019 sehingga Ogos 2020, kata Menteri Komunikasi dan Multimedia, Datuk Saifuddin Abdullah.
Katanya, sebanyak 80 peratus telah berjaya dipadamkan oleh SKMM hasil kerjasama pihak penyedia platform media sosial berlandaskan terma dan syarat ditetapkan.
“Kandungan lain berunsur kebencian dan buli siber yang mana 3,638 akaun akan dirujuk untuk tindakan lanjut bersama penyedia platform seperti Facebook, Twitter, Google, YouTube dan sebagainya.
“Manakala sebanyak 60 peratus telah dipadamkan berdasarkan terma dan syarat piawaian komuniti platform berkenaan. Selain maklumat pengguna media sosial.
“Pihak penyedia media sosial seperti Facebook turut memantau kandungan serta akaun di platform mereka yang akan diambil tindakan sewajarnya jika melanggar piawai komuniti yang telah ditetapkan oleh mereka,” katanya dalam sesi soal jawab lisan pada sidang Dewan Negara semalam.
Beliau berkata demikian ketika menjawab soalan tambahan Ahli Dewan Negara, Senator Datuk A. N. Kesavadas yang ingin tahu sama ada kerajaan berhasrat untuk mengkaji atau menggubal undang-undang bagi mengawal kes buli menggunakan media sosial.

Dalam pada itu, kementerian juga akan melakukan pindaan undang-undang baharu dalam menggantikan akta sedia ada bagi memastikan kes buli siber dapat ditangani secara berkesan melalui media sosial.
Saifuddin berkata, bagi mencapai hasrat itu kerajaan sedang melaksanakan kajian dengan teliti bagi memastikan pelaksanaan undang-undang tersebut dapat dibangunkan secara efektif.
“Undang-undang sedia ada seperti Akta Komunikasi dan Multimedia 1998 dan Akta Jenayah Komputer 1997 boleh digunakan oleh penguat kuasa dalam menggunakan undang-undang sedia ada termasuk perundangan sivil yang tertakluk kepada fakta kes.
“Sekiranya undang-undang sedia ada tidak memadai bagi menangani buli siber, undang-undang tersebut perlu dipinda dengan sewajarnya oleh konsultasi awam serta pihak berkepentingan bagi memastikan perundangan dan pindaan baharu wajar dan berkesan.
“Pihak kementerian sedang jalankan kajian bersama universiti dan media bagi menjalankan penyelidikan berkaitan keperluan perundangan khusus antibuli siber, sesi libat urus dan perbincangan sedang dilakukan dalam mencari jalan terbaik,” katanya.
Kosmo! sebelum ini pernah mengeluarkan artikel muka hadapan mengenai masalah buli siber yang semakin membimbangkan sehingga ada mangsa buli ini mengalami tekanan perasaan melampau dan ada juga yang ingin membunuh diri. – K! ONLINE.


Serai Gunung Tropika akan dieksport ke Singapura, Brunei
Oleh KOSMO!

21 September 2020, 4:50 pm
Oleh TOREK SULONG
PASIR PUTEH – Projek penanaman serai jenis Gunung Tropika yang diusahakan oleh penduduk di daerah ini bakal dieksport ke Singapura dan Brunei dalam tempoh terdekat.
Projek perintis itu diusahakan di semua halaman rumah penduduk kawasan Dewan Undangan Negeri (DUN) Limbongan dan ia juga diusahakan secara berkelompok di kawasan Jeram Pasu.
Pengurus Koperasi Keusahawanan Penternakan dan Pertanian Kelantan Berhad, Datuk Mohd. Rozaman Yahya berkata, serai yang ditanam berpotensi untuk dieksport ke Singapura dan Brunei berikutan negara itu banyak menghasilkan minuman herba dan penghasilan produk kosmetik.
Beliau yang juga pengasas projek tanaman serai itu berkata, pihak koperasi akan memastikan daerah ini menjadi lokasi tumpuan tanaman serai secara komersil.
“Tanaman serai tidak memerlukan pengurusan yang rumit berbanding tanaman lain. Kita juga bercadang untuk membina kilang memproses serai di kawasan seluas 0.46 hektar di Cherang Tuli dan pusat penyelidikan yang kini sedang dibina di Wakaf Lichong di sini.

“Kita juga akan mewujudkan penanaman secara berkelompok di setiap kawasan DUN di daerah ini dengan modal pelaburan sebanyak RM25,000 bagi keluasan 1,524 meter persegi,” katanya.
Beliau berkata demikian ketika ditemui pemberita selepas Majlis Pembukaan Galeri Tanaman Halaman Rumah di Kampung Gong Serapat di sini hari ini.
Mengulas lanjut, menurut Mohd. Rozaman, serai jenis Gunung Tropika merupakan tumbuhan yang tahan daripada penyakit, mudah ditanam di pelbagai tekstur tanah malah saiz bilah pokok juga lebih besar berbanding serai biasa. – K! ONLINE


328 kilogram daun ketum dirampas
Oleh KOSMO!

21 September 2020, 4:53 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 7 merampas sebanyak 328 kilogram (kg) daun ketum yang dianggarkan bernilai RM9,840 dalam dua serbuan berasingan di Kampung Jedok dan Kampung Gual Jedok di Tanah Merah semalam.
Pegawai Pemerintah PGA Batalion 7 Superintendan Azhari Nusi berkata, pihaknya merampas 49 kg daun ketum dalam serbuan pertama di sebuah rumah di Kampung Jedok pada pukul 7.30 malam.
Katanya, dalam serbuan itu, tiga rakyat tempatan dan dua warga Thailand telah ditahan bagi membantu siasatan berkaitan kes berkenaan.
“Empat daripada lima suspek yang ditahan positif dadah jenis Methamphetamine selepas ujian saringan air kencing dijalankan terhadap mereka.
“Serbuan kedua pula dijalankan di kawasan kebun getah di Kampung Gual Jedok dan kita berjaya merampas 279 kg daun ketum bernilai RM8,385. Bahan itu ditemui dalam keadaan ditutup dengan kanvas bagi mengelakkan kegiatan mereka dikesan oleh anggota penguatkuasa,” katanya.

Azhari memberitahu, siasatan awal untuk kes pertama mendapati salah seorang dari suspek yang ditangkap merupakan pengedar daun ketum untuk pasaran tempatan.
Katanya, suspek itu didapati mengambil sendiri bekalan daun ketum dari seorang pembekal dari Kedah.
Kes tangkapan pertama disiasat mengikut Sekyen 15 (1)(a) Akta Dadah Berbahaya 1952, Seksyen 30 (3) Akta Racun 1952, Sekyen 6 (3) Imigresen 1959/63 manakala kes kedua pula kita siasatan bawah Seksyen 30 (3) Akta Racun 1952. – K! ONLINE


Harga baharu rumah belum diputuskan
Oleh MOHD RASDAN AHMAD

21 September 2020, 5:24 pm
KUALA LUMPUR – Perkembangan baharu mengenai harga rumah ketika situasi Covid-19 masih tidak dapat diputuskan memandangkan pihak kerajaan belum lagi menerima sebarang laporan daripada Pusat Maklumat Harta Negara (NAPIC).
Timbalan Menteri Perumahan dan Kerajaan Tempatan, Datuk Seri Dr. Ismail Abd Muttalib berkata, penentuan harga sesebuah rumah selain melihat harga pasaran terbuka turut bergantung kepada pelbagai faktor walaupun dibangunkan sebagai sebuah perumahan mampu milik.
“Penentuan harga rumah dipengaruhi oleh lokasi rumah dibina, harga tanah, kos bahan binaan, kos bahan mentah, kos pematuhan seperti caj premium tanah dan sambungan utiliti yang dikenakan selain harga rumah mengikut harga pasaran terbuka.
“Kementerian Perumahan dan Kerajaan Tempatan tiada maklumat tepat sejauh manakah Covid-19 mempengaruhi harga pasaran berikutan Laporan Hartanah Separuh Tahun Pertama 2020 dan Indeks Harga Rumah Suku Tahun Pertama 2020 masih belum dikeluarkan oleh NAPIC.
“Namun, melalui Pelan Jana Semula Ekonomi Negara (PENJANA) telah laksanakan kempen pemilikan rumah 2020 di mana insentif kerajaan diberikan melalui pengecualian duti setem dan insentif oleh pemaju yang memberikan diskaun jualan sekurang-kurangnya 10 peratus yang dapat menurunkan harga pembelian rumah,” katanya dalam sesi soal jawab lisan di sidang Dewan Negara, hari ini.
Ismail berkata demikian ketika menjawab soalan tambahan Ahli Dewan Negara, Senator Prof. Emeritus Tan Sri Dr. Ibrahim Abu Shah yang ingin tahu adakah kementerian akan mengurangkan harga rumah akibat daripada gangguan pendapatan isi rumah selepas wabak Covid-19. – K! ONLINE


‘Rasul Melayu’ dicekup bersama 16 pengikut
Oleh MOHD YUNUS YAKKUB

21 September 2020, 4:55 pm
SHAH ALAM – Tindakan ketua ajaran sesat Rasul Melayu cuba menghidupkan semula ajaran tersebut sejak April lalu berakhir selepas diberkas bersama 16 pengikutnya di tiga buah lokasi berasingan malam tadi.
Dalam operasi bermula pukul 9 malam itu, kesemua mereka termasuk ketuanya, yang berusia 14 hingga 70 tahun ditangkap di Kemensah, Hulu Klang; Sungai Long, Kajang dan Keramat, Kuala Lumpur.
Pengarah Jabatan Agama Islam Selangor (JAIS), Mohd. Shahzihan Ahmad berkata, berdasarkan risikan mendapati fahaman ajaran itu disebarkan dalam kalangan pengikutnya seramai 97 individu menerusi pembentukan kumpulan aplikasi laman sosial Facebook dan WhatsApp.
“Sewaktu serbuan dilakukan di tiga buah rumah di tiga lokasi itu mendapati mereka sedang berhimpun bermesyuarat dalam kalangan mereka yang di tangkap di Kemensah.
“Kita turut menyita beberapa buku, telefon bimbit, komputer riba, al-Quran terjemahan dan risalah berkaitan ajaran tersebut,” katanya ketika ditemui pemberita di selepas majlis mesra media di sini hari ini.
Beliau menegaskan kesemua tangkapan itu disiasat mengikut Seksyen 7 Enakmen Jenayah Syariah (Selangor)1995 (Doktrin Palsu), Seksyen 8,Enakmen Jenayah Syariah (Selangor) 1995 (Dakwaan Palsu), Seksyen 12(c), Enakmen Jenayah Syariah (Selangor)1995 (Menghina Pihak Berkuasa Agama).

“Mereka semua juga turut didakwa mengikut Seksyen 13, Enakmen Jenayah Syariah (Selangor)1995 (Pendapat yang Bertentangan Dengan Fatwa), Seksyen 16,Enakmen Jenayah Syariah (Selangor)1995 (Penerbitan Agama yang Bertentangan Dengan Hukum Syarak) dan Seksyen 52, Enakmen Jenayah Syariah (Selangor) 1995 (Percubaan),” katanya.
Untuk rekod, ketua ajaran sebelun ini dipenjara 10 tahun, denda RM16,500 dan enam sebatan bersabit kes penyebaran ajaran sesat oleh Mahkamah Tinggi Syariah pada Oktober 2009.
Ajaran itu telah difatwakan sesat pada 28 Mac 1991 dan diwartakan pada 29 Ogos 1991 oleh Majlis Fatwa Negeri Selangor.
Dalam perkembangan sama, Mohd. Shahzihan menegaskan pihaknya mengesan sebanyak 17 ajaran sesat yang aktif di negeri ini.
“Ini termasuk ajaran baharu yang sedang diperincikan dan diteliti pihaknya sebelum serbuan dilakukan terhadap kumpulan-kumpulan tersebut,” katanya. – K! ONLINE


MHCC menang dua anugerah
Oleh AHMAD SHAHERMAN SHAMSURI

21 September 2020, 4:44 pm
Oleh AHMAD SHAHERMAN SHAMSURI
KUALA LUMPUR – Movenpick Hotel & Convention Center (MHCC) yang terletak di Lapangan Terbang Antarabangsa Kuala Lumpur (KLIA) telah memenangi dua pengiktirafan iaitu hartanah mesra alam dan juga penginapan mesra muslim.
Bagi anugerah mesra muslim, MHCC meraih kategori Platinum dalam pensijilan Pengiktirafan Penginapan Pelancongan Mesra-Muslim (MFAR) oleh Kementerian Pelancongan, Seni dan Budaya Malaysia (MOTAC) melalui Islamic Tourism Centre (ITC) pada 3 September 2020 lalu.
Selain itu, hotel milik Lembaga Tabung Haji (TH) itu juga dinobatkan sebagai Bangunan Komersil Hijau Baharu Terbaik oleh Malaysia Green Buildings Council (MGBC) pada 15 September 2020.
Pengurus Besar Pelaburan Strategik TH, Muhammad Fawwaz Aminuddin berkata, kemenangan ini jelas membuktikan tahap reka bentuk MHCC yang unik serta kelestarian tinggi hasil seni bina arkitek terkemuka dunia, Hijjas Kasturi.
“MHCC adalah sebuah permata tersembunyi milik TH. Anugerah ini akan membuka mata rakyat Malaysia kepada keunikan seni bina berunsur Islam di negara kita di samping menikmati kemudahan hospitaliti dan perkhidmatan bertaraf lima bintang.

“Bangunan hotel ini turut mengamalkan amalan hijau dan mengikut kriteria ‘Green Building Index’ bagi mencapai penarafan perak serta menerapkan elemen ‘Low Carbon Society’ dalam setiap program dan perancangan pembangunan,”katanya dalam satu kenyataan di sini hari ini.
Mengulas lanjut, Muhammad Fawwaz berkata, MHCC juga digunakan sejak 2018 sebagai kompleks haji dan stesen berlepas jemaah haji tanah air.
“Kedudukannya yang berhampiran KLIA memberi nilai tambah kepada pengunjung hotel sekali gus meningkatkan lagi faktor kemudahan pengangkutan.
“TH amat berbangga dengan pencapaian anugerah yang diraih MHCC dan berharap ia akan terus maju serta berusaha untuk mencapai tahap yang lebih cemerlang demi kemajuan industri pelancongan di negara ini,”ujarnya.-K! ONLINE.


Jenazah Allahyarham Wan Mokhtar selamat dikebumi
Oleh KOSMO!

21 September 2020, 4:58 pm
Oleh ISKANDAR SHAH MOHAMED
SHAH ALAM – Jenazah bekas Menteri Besar Terengganu, Allahyarham Tan Sri Wan Mokhtar Ahmad, 88, selamat dikebumikan di Tanah Perkuburan Islam Seksyen 21 di sini, kira-kira pukul 3 petang tadi.
Jenazah Allahyarham sebelum itu disolatkan di Masjid Diraja Tengku Ampuan Jemaah, Bukit Jelutong, di sini.
Anak sulungnya, bekas Ahli Dewan Undangan Negeri (ADUN) Air Putih, Wan Abdul Hakim, 52, berkata bapanya itu dimasukkan ke Pusat Perubatan Prince Court, Kuala Lumpur, selepas mengalami kesukaran bernafas pada Sabtu lalu.
“Hasil pemeriksaan doktor mendapati berlaku jangkitan kuman pada anggota badan hingga menyebabkan jantung arwah terlalu lemah.
“Kali terakhir saya melawat bapa pada Ahad lalu dan terkejut apabila dimaklumkan berhubung pemergiannya kira-kira pukul 6 pagi tadi,” katanya ditemui pemberita di tanah perkuburan itu.

Turut hadir, Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid.
Ujar Wan Abdul Hakim, die sekeluarga bersyukur kerana pemergian Allahyarham dan segala urusan dipermudahkan Allah.
“Kami sememangnya telah bersedia kerana segala tentang beliau diuruskan sepenuhnya oleh semua ahli keluarga sebelum ini.
“Alhamdulilah, semuanya berjalan lancar dan semoga Allahyarham ditempatkan di kalangan insan yang beriman dan dirahmati Allah,” katanya.
Allahyarham menghembuskan nafas terakhir di Pusat Perubatan Prince Court akibat komplikasi jantung, kira-kira pukul 6.20 pagi.
Wan Mokhtar yang meninggalkan lima anak dan 20 cucu merupakan Menteri Besar Terengganu paling lama berkhidmat dari 1974 hingga 1999.
Bekas ADUN Chukai itu turut pernah dilantik sebagai Duta Besar Malaysia ke Arab Saudi dari 2000 hingga 2005.
Pada 21 April 2018, jenazah isteri Allahyarham, Allahyarhamah Puan Sri Aishahtun Mohd Fadlullah Suhaimi, 85, turut dikebumikan di tanah perkuburan sama. -K! ONLINE


16 tahun jual produk guna logo halal tidak sah
Oleh MOHD YUNUS YAKKUB

21 September 2020, 5:31 pm
SHAH ALAM – Kegiatan sebuah syarikat mengimport produk makanan dan minuman menggunakan logo halal tidak sah serta iktiraf  sejak 16 tahun lalu berakhir selepas premisnya diserbu pihak berkuasa di Gombak hari ini.
Serbuan pada pukul 10.45 pagi turut merampas 7,260 bungkus produk bernilai RM22,056 oleh sepasukan penguat kuasa Bahagian Pengurusan Halal Jabatan Agama Islam Selangor (JAIS) dan Kementerian Perdagangan Dalam Negeri dan Hal Ehwal Pengguna (KPDNHEP) Selangor.
Pengarah JAIS, Mohd. Shahzihan Ahmad berkata, hasil pemeriksaan menemui beberapa produk makanan iaitu sejenis jeli yang diproses menjadi mi diimport dari negara China.
Katanya, syarikat tersebut menjadi pengedar kepada produk tersebut di negara ini.
“Semakan dalam Sistem Pensijilan Halal Malaysia juga mendapati, premis tersebut bukan pemegang Sijil Pengesahan Halal Malaysia yang sah.
“Berdasarkan siasatan awal, syarikat yang telah beroperasi sejak 16 tahun lalu itu tidak mengetahui berkenaan penyalahgunaan logo halal yang tidak diiktiraf tersebut kerana hanya mengimport dan mengedarkan produk tersebut di kedai sekitar Lembah Klang,” katanya ketika ditemui pemberita selepas majlis mesra media di sini semalam.

Jelas beliau, kes itu disiasat mengikut Peraturan 4 Perintah Perihal Dagangan (Perakuan dan Penandaan Halal) 2011 iaitu semua makanan tidak boleh diperihalkan sebagai halal melainkan diperakukan oleh pihak berkuasa berwibawa dan ditandakan dengan logo.
“Pihaknya juga menyiasat kes tersebut di bawah Sekyen 16 Akta Perihal Dagangan 2011,” katanya.
Sehubungan itu, Mohd. Shahzihan meminta orang ramai yang mempunyai maklumat berkaitan aktiviti penyalahgunaan logo halal  melaporkannya kepada Bahagian Pengurusan Halal, JAIS atau melalui hotline 1-800-886-800 atau 03- 8882 6088 di Enforcement Command Centre (ECC). – K!ONLINE.


Terengganu hilang ikon infrastruktur dan pendidikan
Oleh KOSMO!

21 September 2020, 5:40 pm
Oleh ISKANDAR SHAH MOHAMED
SHAH ALAM – Pemergian Allahyarham Tan Sri Wan Mokhtar Ahmad, 88, disifatkan kehilangan besar buat rakyat Terengganu kerana menjadi ikon infrastruktur awam dan pendidikan negeri itu selama ini.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, tokoh tersohor yang memegang jawatan Menteri Besar Terengganu selama 25 tahun itu amat dikenali dengan fokus slogannya, ‘Wawasan Sihat’.
“Ia antaranya merangkumi pembangunan infrastruktur awam iaitu penambahbaikan jalan raya kecil yang bertar di setiap kampung di negeri itu.
“Selain itu, beliau amat menitikberatkan soal pendidikan pelajar dan segala kemajuan sedia ada ketika ini juga adalah hasil sumbangannya,” katanya ditemui pemberita di Tanah Perkuburan Islam Seksyen 21 di sini, petang tadi.
Jenazah Allahyarham selamat dikebumikan di tanah perkuburan itu, kira-kira pukul 3 petang, selepas disolatkan di Masjid Diraja Tengku Ampuan Jemaah, Bukit Jelutong, di sini.

Wan Mokhtar menghembuskan nafas terakhir di Pusat Perubatan Prince Court, Kuala Lumpur, akibat komplikasi jantung, kira-kira pukul 6.20 pagi tadi.
Dalam pada itu, Rosol yang juga Ahli Parlimen Hulu Terengganu berkata, Allahyarham antara individu penting yang membawa beliau menceburi arena politik tanah air.
“Biarpun saya bukan sesiapa ketika itu, beliau memberi peluang berharga yang tidak mampu saya balas sehingga kini.
“Saya masih ingat pesan beliau bahawa boleh sentiasa mengambil semua peluang yang ada namun jangan sesekali membuat dosa kepada Allah,” katanya.
Tambahnya, selain bersikap rendah diri, Allahyarham disifatkan seorang yang amat mesra dan mudah didekati golongan muda. – K! ONLINE


Empat PATI diberkas di sangkar ikan Pulau Aman
Oleh KOSMO!

21 September 2020, 4:32 pm
Oleh NOOR HASLIZA NUSI
GEORGE TOWN – Maritim Malaysia (APMM) menahan empat pendatang asing tanpa izin (PATI) warga Myanmar di sebuah sangkar ikan di kedudukan 2.2 batu nautika selatan Pulau Aman dekat sini pagi tadi.
Keempat-empat lelaki berusia 29 hingga 35 tahun itu ditahan dalam Op Benteng dipercayai ketika melakukan kerja-kerja pembersihan sangkar yang tidak mempunyai nombor.
Pengarah Maritim Negeri, Hamizan Harun berkata, siasatan lanjut mendapati kesemua warga Myanmar terbabit gagal mengemukakan permit yang sah ke negara ini termasuk dokumen perjalanan diri.
“Kes akan disiasat di bawah Akta Imigresen 1959/63, Seksyen 6(1)(c) kerana tinggal dan berada di Malaysia tanpa pas atau permit yang sah,” katanya dalam satu kenyataan di sini sebentar tadi.
Menurut Hamizan, pihaknya tidak akan berkompromi dengan mana-mana pihak yang melanggar undang-undang perairan negara.

Jelasnya, orang ramai diminta untuk memberi kerjasama sekiranya terdapat aduan atau
kecemasan di laut kepada pihak Maritim Malaysia melalui talian 24 Jam iaitu MERS 999 atau terus hubungi Pusat Operasi Maritim Pulau Pinang: 04-2626146 atau 04-264 3650. – K! ONLINE


Satu lagi mayat PATI ditemui terdampar
Oleh KOSMO!

21 September 2020, 3:11 pm
Oleh MASTURAH SURADI
KOTA TINGGI – Satu lagi mayat wanita dewasa dipercayai dari kumpulan pendatang asing tanpa izin (PATI) ditemui di pesisiran Pantai Teluk C, Bandar Penawar di sini hari ini.
Ketua Polis Daerah Kota Tinggi, Superintendan Hussin Zamora berkata, pihaknya menerima maklumat awal penemuan mayat itu pada pukul 9.25 pagi tadi.
“Mayat berkenaan adalah wanita dewasa dan tidak mempunyai identiti. Keadaan mayat dalam keadaan membengkak, hanya berseluar pendek warna hijau tanpa baju.
“Mayat itu ditemui lebih kurang 50 meter dari lokasi penemuan enam mayat dijumpai semalam,”katanya dalam satu kenyataan.
Hussin berkata, pihak Kementerian Kesihatan Malaysia (KKM) Kota Tinggi telah dimaklumkan berkenaan penemuan mayat itu untuk tindakan pemeriksaan Covid-19 ke atas mayat.

Beliau juga memaklumkan siasatan lanjut ke atas suspek yang masih hidup mendapati bot berkenaan dianggarkan membawa 20 orang PATI.
Semalam, enam mayat terdiri daripada empat perempuan dewasa dan dua lelaki dewasa warganegara Indonesia berusia lingkungan 31 hingga 46 tahun ditemui orang awam di persisir pantai sama.
Mangsa dipercayai pendatang asing tanpa izin (PATI) daripada Indonesia yang ingin masuk ke Malaysia melalui jalan laut di kawasan tersebut sebelum dipercayai lemas apabila turun daripada bot pancung disebabkan ombak besar.
Dalam masa sama seramai enam lelaki dewasa warganegara Indonesia dipercayai daripada kumpulan yang sama turut berjaya ditahan hasil kerjasama Polis Diraja Malaysia (PDRM) dan Angkatan Tentera Malaysia (ATM).-K! ONLINE


Mualaf tipu imam dan ustaz
Oleh NUR HUDA MUSA

21 September 2020, 3:56 pm
KUALA LUMPUR – Mengaku telah memeluk agama Islam dan perlu meminjam wang bagi urusan menyelesaikan masalah kad kredit.
Itu taktik yang digunakan oleh seorang lelaki bagi menipu imam dan ustaz sebelum menghilangkan diri serta menyekat nombor telefon sebaik sahaja memperoleh wang daripada mangsa.
Bagaimanapun, tindakan lelaki itu tidak berpanjangan apabila dia diberkas pihak polis semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa berusia 38 tahun, seorang imam masjid Seksyen 5, Kota Damansara didatangi suspek yang berumur 35 tahun pada 1 Februari lalu.
“Suspek yang mengaku telah memeluk Islam mahu meminjam wang bagi urusan menyelesaikan masalah kad kreditnya yang telah disekat oleh pihak bank.
“Mangsa dengan niat membantu telah menyerahkan RM450 kepadanya sebelum suspek pergi ke Terengganu pada hari Ahad kerana urusan bank dibuka pada hari tersebut di sana,” katanya dalam satu kenyataan di sini hari ini.

Katanya, setiba di Terengganu, suspek telah meminta wang tambahan bagi urusan-urusan mengaktifkan kad kreditnya.
“Mangsa sekali lagi telah menyerahkan wang tambahan bagi urusan-urusan mengaktifkan kad kreditnya melalui pindahan wang ke akaun suspek berjumlah RM650.
“Setelah itu, mangsa menyedari nombor telefonnya telah disekat oleh suspek dan gagal dihubungi,” ujarnya.
Difahamkan, mangsa juga baru mengetahui bahawa kejadian yang sama telah tular di Facebook yang mana suspek terbabit telah menipu ramai imam dan ustaz di sekitar Selangor.
Nik Ezanee berkata, mangsa sekali lagi telah terserempak dengan suspek di pekarangan surau Mutiara Damansara yang berkemungkinan ingin melakukan jenayah yang sama semalam.
“Mangsa dan rakannya telah menahan dan membawa suspek ke Balai Polis Mutiara Damansara untuk diserahkan kepada polis.
“Hasil siasatan mendapati, suspek mempunyai dua rekod lampau. Suspek kini ditahan reman selama empat hari dan kes disiasat di bawah Seksyen 420 Kanun Keseksaan,” katanya. – K! ONLINE


Pesara polis maut motosikal dirempuh
Oleh KOSMO!

21 September 2020, 4:04 pm
Oleh SHAMSUL KAMAL AMARUDIN
LUMUT – Seorang bekas pegawai polis maut manakala cucunya cedera apabila motosikal dinaiki dipercayai dirempuh dari belakang oleh sebuah kereta di Kilometer 3 Jalan Sitiawan-Kampung Acheh dekat sini pagi tadi.
Dalam kejadian kira-kira pukul 7.55 pagi itu, Azmin Hassan, 59, meninggal dunia di tempat kejadian manakala cucunya yang berusia enam tahun cedera di tangan dan kaki sebelum dihantar ke Hospital Seri Manjung (HSM) untuk mendapatkan rawatan.
Difahamkan, kejadian berlaku ketika mangsa yang bersara awal dengan pangkat Inspekor itu dalam perjalanan menghantar cucunya ke taman didikan kanak-kanak (tadika).
Ketua Polis Daerah Manjung, Asisten Komisioner Nor Omar Sappi berkata,
siasatan awal mendapati kemalangan berlaku apabila kereta jenis Proton Persona dan motorsikal jenis Honda dari arah sama iaitu dari Sitiawan menghala ke Kampung Acheh.
“Apabila tiba di tempat kejadian, dipercayai penunggang motorsikal telah mengubah lorong dari kiri ke kanan jalan menyebabkan pemandu kereta tidak sempat memberhentikan kenderaan lalu melanggar di bahagian belakang motosikal .

“Akibat kemalangan ini penunggang motosikal mengalami cedera parah dan meninggal dunia di tempat kejadian manakala pembonceng cedera dan dihantar ke HSM untuk rawatan selanjutnya,” katanya di sini hari ini.
Nor Omar berkata, siasatan setakat ini mendapati kemalangan berpunca daripada pemandu kereta yang cuai melanggar belakang motosikal.
Oleh itu, katanya polis menahan pemandu kereta berusia 34 tahun yang bekerja di sektor swasta itu untuk siasatan lanjut di bawah Seksyen 41(1) Akta Pengangkutan Jalan (APJ) 1987.


Program rehabilitasi ubah landskap Sungai Kim Kim
Oleh MOHD SHARKAWI LONDING

21 September 2020, 3:40 pm
JOHOR BAHRU – Program Rehabilitasi Sungai Kim Kim bakal dilaksanakan kerajaan negeri dalam usaha mengubah landskap sungai itu yang telah tercemar kepada lebih mesra alam sekitar.
Pengerusi Jawatankuasa Kesihatan dan Alam Sekitar negeri, R. Vidyananthan berkata, usaha itu mula digerakkan pada November ini dan dilakukan secara berfasa dalam tempoh dua tahun melalui kerjasama empat universiti tempatan.
Empat universiti yang terlibat adalah Universiti Teknologi Malaysia (UTM), Universiti Tun Hussein Onn Malaysia (UTHM), Universiti Sains Islam Malaysia (USIM) dan Universiti Teknikal Malaysia (UTeM).
“Kita mahu ubah keadaan Sungai Kim Kim yang kini dikenali sebagai tercemar akibat kesan perindustrian kepada satu sungai yang lebih mesra masyarakat dan juga menjadi pusat riadah penduduk Pasir Gudang.
“Oleh itu semua universiti terlibat akan membuat kajian berdasarkan kepakaran masing-masing untuk dibawa ke perhatian Kerajaan Negeri sebelum diterjemahkan dalam bentuk tindakan,” katanya dalam sidang akhbar selepas program Syarahan Perdana Professor di Dewan Sultan Iskandar UTM di sini hari ini.
Yang turut hadir, Dekan Fakulti Sains UTM, Prof Dr. Abdull Rahim Mohd Yusoff.

Dalam pada itu, Vidyananthan berkata, pihaknya telah mengemukakan cadangan peruntukan untuk program itu agar ia dapat dimasukkan dalam Belanjawan Johor 2021.-K! ONLINE.
Habis//


Lelaki kena renjatan elektrik ketika baiki bumbung bengkel
21 September 2020, 3:16 pm
SUNGAI BULOH – Seorang lelaki terkena renjatan elektrik ketika melakukan kerja-kerja membaiki bumbung sebuah bengkel kenderaan berat di Kampung Desa Aman di sini hari ini.
Ketua Balai Bomba dan Penyelamat Sungai Buloh, Rosdi Hainan berkata, pihaknya terima panggilan kecemasan pada pukul 11.48 pagi sebelum sepasukan anggota dikerahkan ke lokasi kejadian.
“Sebaik tiba, kita dapati seorang lelaki berusia 24 tahun berada di atas bumbung dalam keadaan lemah akibat terkena renjatan elektrik.
“Hasil siasatan mendapati mangsa terkena renjatan elektrik ketika menyentuh panel suis dalam keadaan tangannya basah,” katanya ketika dihubungi Kosmo! hari ini.
Tambahnya, mangsa berjaya dibawa turun sebelum dibawa ke Hospital Sungai Buloh oleh pihak ambulans untuk rawatan lanjut.- K! ONLINE


[VIDEO] Dua beranak terselamat van dinaiki rentung
Oleh KOSMO!

21 September 2020, 3:14 pm
Oleh RIZANIZAM ABDUL HAMID
MELAKA – Tindakan pantas warga emas keluar daripada van dipandu berjaya menyelamatkan nyawa dia dan anaknya dalam kejadian kebakaran membabitkan tujuh buah kenderaan di hadapan Sekolah Tinggi Perempuan Melaka, Durian Daun, di sini pagi tadi.
Lelaki berkenaan yang hanya mahu dikenali sebagai Chong, 64, berkata, ketika itu dia sedang dalam perjalanan menghantar anak perempuannya ke sekolah pada kira-kira pukul 7.20 pagi menaiki van miliknya jenis Mitsubishi Delica.
“Ketika dalam perjalanan, enjin van tiba-tiba mati dan saya terus meminta anak perempuan berjalan kaki kerana ketika itu jarak sudah dekat dengan sekolah.
“Selepas enjin dapat dihidupkan, saya meneruskan perjalanan untuk pulang ke rumah di Bukit Cina sebelum tiba-tiba enjin sekali lagi mati di kawasan letak kereta di hadapan Sekolah Tinggi Perempuan Melaka,” katanya ketika ditemui Kosmo! di lokasi kejadian di sini pagi tadi.
Menurut tukang rumah itu, selepas itu dia membuka ruang enjin di bawah tempat duduk penumpang hadapan dan terkejut apabila melihat api sudah marak.

“Dalam keadaan panik saya cuba mencari alat pemadam api daripada premis berhampiran tetapi gagal dan ketika itu api semakin marak sehingga saya tidak mampu berbuat apa-apa.
“Api yang marak turut merosakkan enam buah kenderaan lagi yang diletakkan berhampiran van saya yang sudah berusia lebih 20 tahun itu,” katanya.
Sementara itu, Pegawai Perhubungan Awam Jabatan Bomba dan Penyelamat Malaysia (JBPM) negeri, Penolong Penguasa Bomba Soon Wee Kiang berkata, kebakaran kira-kira 7.45 pagi itu berpunca daripada sebuah van yang hangus 100 peratus.
“Kebakaran van yang hangus sepenuhnya itu kemudian merebak ke enam buah kenderaan lain iaitu dua buah Perodua Myvi, Perodua Axia, Proton Exora, Toyota Vios dan Nissan Grand Livina.
“Bagaimanapun kebakaran itu tidak membabitkan mangsa dan ia berjaya dipadam sepenuhnya pada pukul 8.26 pagi,” katanya sambil menambah punca kejadian dan kerugian masih dalam siasatan. -K! ONLINE

Keadaan sebuah van yang hangus sehingga mengakibatkan dua beranak nyaris maut dan enam lagi kenderaan terbakar di hadapan Sekolah Tinggi Perempuan Melaka, Durian Daun, di sini pagi tadi.

[VIDEO] Tindakan pantas warga emas keluar daripada van dipandu berjaya menyelamatkan nyawa dia dan anaknya dalam kejadian kebakaran membabitkan tujuh buah kenderaan di Melaka pagi tadi.
Baca penuh klik https://t.co/gXCcm4tEMa
Video oleh RIZANIZAM ABDUL HAMID pic.twitter.com/iBrG5DRZYR
— Kosmo! Online (@kosmo_online) September 21, 2020


Tubuh jawatankuasa khas tangani sindiket jual beli minyak sawit haram
Oleh KOSMO!

21 September 2020, 3:37 pm
Oleh SUBKHI SUDARJI
PUTRAJAYA – Yayasan Pengguna Negara Malaysia (YPNM) menggesa kerajaan agar menubuhkan jawatankuasa khas bagi menyiasat ketirisan dan ketidakcekapan pengurusan industri sawit di Malaysia.
Presidennya, Datuk Mohd. Firdaus Abdullah berkata, pihaknya percaya kegiatan menjual minyak sawit mentah di secara haram di jalanan bukan sahaja memberikan kesan kepada pekebun kecil dan kilang-kilang kelapa sawit bahkan mendatang kerugian sehingga RM1 bilion kepada industri sawit negara.
Beliau mendakwa, pihaknya mengesan ketirisan, salah guna kuasa dan ketidakcekapan dalam pengurusan industri sawit negara hasil siasatan selama dua tahun.
“YPNM mendapati bagi setiap penghantaran lori minyak sawit dari kilang buah ke kilang penapisan, hampir 1,000 kilogram buah tandan basah dipercayai telah dijual kepada pembeli-pembeli haram di jalanan.
“Kegiatan sedut minyak sawit mentah oleh pihak tidak bertanggungjawab ini menjurus kepada kerugian besar di peringkat kilang- kilang kelapa sawit,” katanya kepada pemberita ketika ditemui selepas penyerahan memorandum di pekarangan Pejabat Perdana Menteri di sini hari ini.

Terdahulu Mohd. Firdaus yang turut disertai kira-kira 30 orang pekebun kecil dan peneroka tanah menyerahkan memorandum tersebut kepada Pegawai Khas Perdana Menteri, Azril Mohd. Amin. – K! ONLINE


16,877 undi awal esok
Oleh MOHD RIDZAUDDIN ROSLAN

21 September 2020, 4:22 pm
KUALA LUMPUR- Seramai 16,877 pengundi Pilihan Raya Umum Dewan Undangan Negeri (PRU DUN) Sabah akan mengundi awal esok di 55 Pusat Mengundi Awal yang ditetapkan.
Setiausaha Suruhanjaya Pilihan Raya (SPR), Ikmalrudin Ishak berkata, kesemua tempat undi akan dibuka mulai pukul 8 pagi melibatkan seramai 7,487 anggota tentera dan pasangan serta 9,390 anggota polis.
“Sepanjang proses undi awal ini, pematuhan kepada garis panduan pencegahan Covid-19 akan dilaksanakan seperti penjarakan sosial, pemakaian pelitup muka, sanitasi tangan, saringan suhu badan dan merekodkan kehadiran.
“Proses pengundian awal ini akan disaksikan oleh ejen calon serta Pemerhati Pilihan Raya yang dilantik SPR,” katanya dalam satu kenyataan di sini tadi.
Katanya, SPR turut menyiarkan proses pengundian awal berkenaan secara langsung yang boleh ditonton di laman Facebook SPR.
“Kesemua peti undi bagi pengundi awal akan disimpan di lokap-lokap balai polis dan kertas undi hanya akan dikira pada 26 September ini bermula pukul 4 petang.

“Pengiraan peti undi akan dijalankan di tempat pengiraan undi yang ditetapkan SPR dan urusan undi akan disaksikan oleh ejen masing-masing,” jelasnya. – K! ONLINE


Syarikat Safiey Ilias didenda RM23,000
Oleh NUZULSHAM SHAMSUDDIN

21 September 2020, 3:53 pm
KUALA LUMPUR – Syarikat usahawan kosmetik terkenal, Safiey Ilias didenda sebanyak RM23,000 oleh Mahkamah Majistret hari ini semalam atas dua pertuduhan iaitu menjual dan memiliki produk kesihatan yang tidak berdaftar dengan Kementerian Kesihatan pada tahun lalu.
Majistret Mohamad Aizat Abdul Rahim menjatuhkan hukuman denda itu terhadap Safiey atau nama sebenarnya Mohd. Safiuddin Ilias, 26, selepas dia mengaku salah terhadap kedua-dua pertuduhan yang disabitkan.
Mahkamah menjatuhkan hukuman denda sebanyak RM5,000 bagi pertuduhan pertama manakala RM18,000 bagi pertuduhan kedua.
Mengikut pertuduhan pertama dan kedua Safiey selaku Orang Kena Saman (OKS) didakwa telah menjual barangan keluaran yang bukan berdaftar iaitu Aurora SX Premium 30 caps sebanyak tiga kotak kepada seorang individu dan memiliki sebanyak 112 kotak jenama sama yang melanggar Peraturan 7(1)(a) Peraturan-Peraturan Kawalan Dadah dan Kosmetik 1984.
Kedua-dua kesalahan tersebut dilakukan di premis miliknya, DSI Empire Sdn. Bhd, Jalan Kolam Air Panas, Desa Melawati di sini pukul 11 pagi, pada 8 Mei 2019.
Bagi kedua-dua pertuduhan itu, OKS didakwa mengikut kesalahan dibawah Peraturan 30(1) peraturan yang sama dan boleh dihukum di bawah Seksyen 12(2) Akta Jualan Dadah 1952 yang membawa hukuman denda tidak melebihi RM50,000 jika sabit kesalahan.

Terdahulu, Safiey yang popular dengan lagu Syinta Gila  tidak diwakili peguam merayu hukuman ringan dengan alasan perniagaannya sudah tidak berjalan sejak setahun yang lalu selain turut memaklumkan mempunyai masalah kesihatan.
“Saya mohon maaf kepada mahkamah kerana tidak dapat hadir untuk sebutan kes sebelum ini, saya ada masalah kesihatan,” katanya.
Bagaimanapun selepas mendengar rayuan Safiey, Majistret Mohamad Aizat kemudian menasihatkan Safiey supaya lebih peka dengan produk kesihatan dan kosmetik yang dijual termasuk keperluan mendaftar dengan KKM.
“Saya berharap kesalahan ini tidak berulang lagi pada masa akan datang, kamu (Safiey) sebagai usahawan kosmetik seharusnya peka kerana produk akan diguna pakai oleh masyarakat umum.
“Tujuan pendaftaran ini (produk kesihatan) adalah untuk menjaga keselamatan pengguna, sebagai contoh kalau ada supplemen atau produk kesihatan dimakan dan memberi bahaya, kamu akan dipertanggungjawabkan,” katanya.
Sebelum ini Safiey dikenakan waran tangkap sebanyak dua kali iaitu pada 15 Mei dan 6 Ogos lalu selepas gagal hadir ke mahkamah bagi pertuduhan kes itu.
Dalam prosiding itu pendakwaan dikendalikan Pegawai Pendakwa Ahmad Zuhri Md. Ali dari Bahagian Perkhidmatan Farmasi, Jabatan Kesihatan Wilayah Persekutuan Kuala Lumpur dan Putrajaya. -K! ONLINE


Selangor sah pecat Sathianathan
Oleh MUHAMAD ARDIE PUTRA SUHAIMI

21 September 2020, 1:42 pm
KUALA LUMPUR – Pengendali berpengalaman, B. Sathianathan sah dipecat daripada kerusi ketua jurulatih Selangor berkuat kuasa serta merta susulan kekalahan memalukan 1-6 ke atas Johor Darul Ta’zim (JDT) di Stadium Sultan Ibrahim, kelmarin.
Sathianathan berkata, keputusan itu diterima dengan tangan terbuka dan berterima kasih sepenuhnya buat semua pemain, barisan kejurulatihan dan Persatuan Bola Sepak Selangor (FAS) sepanjang hampir dua tahun membimbing skuad Gergasi Merah.
“Saya boleh sahkan telah dipecat daripada kerusi ketua jurulatih Selangor dan bukan meletak jawatan. Apa yang boleh saya katakan ketika ini adalah ucapan terima kasih kepada semua pihak yang telah memberi kerjasama sepanjang saya membimbing pasukan Selangor,” katanya ketika dihubungi Kosmo! semalam.


Tukang cat edar pil Yaba bernilai RM3.18 juta ditahan
Oleh KOSMO!

21 September 2020, 1:31 pm
Oleh YATIMIN ABDULLAH
TUMPAT – Seorang tukang cat berdepan hukuman mati mandatori apabila dia ditahan polis selepas dipercayai mengedar dadah jenis pil Yaba yang bernilai RM3.18 juta dalam serbuan di sebuah rumah di Kampung Chabang Empat di sini Jumaat lalu.
Timbalan Ketua Polis Negeri, Senior Asisten Komisioner Abdullah Mohammad Piah berkata, susulan daripada penahanan suspek, polis tidak menolak kemungkinan dadah sebanyak 318,229 biji itu boleh diedarkan kepada 159,000 penagih di Kelantan dan Terengganu jika ia terlepas ke pasaran dua negeri itu.
Katanya, serbuan pada pukul 9.10 malam itu dijalankan oleh sepasukan anggota dari Bahagian Siasatan Jenayah Ibu Pejabat Polis Daerah (IPD) Tumpat dan telah menahan suspek yang berusia 46 tahun bagi membantu siasatan.
Menurutnya, semasa serbuan dijalankan, suspek yang terkejut dengan kehadiran anggota polis telah bertindak terjun dari tingkap rumah untuk melarikan diri.
“Bagaimanapun, tindakan pantas polis telah berjaya menahan semula lelaki itu. Pemeriksaan di dalam bilik rumah itu membawa kepada penemuan 229 biji pil Yaba yang berada di atas lantai.

“Suspek kemudian telah menunjukkan dua bungkusan guni mengandungi pil Yaba yang berada di bawah rumahnya itu,” katanya kepada pemberita pada sidang akhbar di IPD Tumpat di sini hari ini.
Mengulas lanjut, Abdullah berkata, hasil pemeriksaan lanjut di dalam dua bungkusan guni itu telah menemui sebanyak lebih 318,000 biji lagi pil Yaba.
Katanya, berdasarkan siasatan awal, suspek sudah bergiat aktif dalam pengedaran dadah sejak Julai lalu.
“Kita tidak menolak kemungkinan suspek bertindak sebagai pengedar dan mempunyai rangkaian lain untuk menjalankan kegiatan tersebut.
“Suspek yang masih bujang direman selama seminggu bermula kelmarin hingga Khamis depan lalu bagi membantu siasatan,” ujarnya.
Kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori jika sabit kesalahan. -K! ONLINE


Beg tangan jemaah wanita dilarikan pencuri
Oleh KOSMO!

21 September 2020, 2:06 pm
Oleh NOOR HAYATI MAMAT
HULU TERENGGANU – Seorang jemaah wanita tergamam selepas beg tangannya dilarikan pencuri ketika dia menunaikan solat Maghrib berjemaah di Masjid Kampung Teris, Kuala Berang di sini malam tadi.
Kejadian pada pukul 7.35 malam itu disedari mangsa, Faridah Chik, 54, sewaktu dia dan jemaah lain selesai tahiyat awal pada rakaat kedua solat Maghrib.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, mangsa telah bertindak keluar dari saf jemaah sebaik menyedari beg tangan berwarna coklatnya yang diletakkan berhampiran tirai pembahagi saf wanita diambil pencuri.
“Dia sempat nampak kelibat pencuri tersebut memasuki sebuah kereta Protan Satria sebelum keluar dari pekarangan masjid dipercayai menuju ke arah Sungai Tong, Setiu.
“Mangsa bukan sahaja kerugian wang tunai RM120, malah kehilangan segugus kunci rumah dan kereta yang diletakkan di dalam beg tangan berkenaan,” katanya ketika dihubungi Kosmo! di sini hari ini.

Mohd. Adli berkata, siasatan lanjut sedang dilakukan untuk mengenal pasti suspek dan kes disiasat mengikut Seksyen 380 Kanun Keseksaan.
Sementara itu, berita kehilangan beg tangan di masjid tersebut tular di media sosial dengan waris mangsa memohon bantuan netizen membantu menjejak kereta Proton Satria yang digunakan suspek. -K! ONLINE


Wanita ditahan jadikan rumah stor tong gas LPG
Oleh NORLIDA AKMAR IDROS

21 September 2020, 1:37 pm
BUKIT KAYU HITAM – Tindakan seorang wanita menjadikan kawasan rumahnya sebagai stor penyimpanan 101 tong gas petroleum cecair (LPG) dianggarkan bernilai RM28,000 tanpa lesen mengundang padah apabila dia ditahan di Kampung Changhai, Changlun dekat sini semalam.
Wanita berusia 56 tahun itu ditahan selepas rumahnya diserbu sepasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) kira-kira pukul 11.30 pagi.
Ketua Pegawai Penguat Kuasa KPDNHEP Cawangan Kubang Pasu, K. Muniandy berkata, pihaknya menyerbu rumah kampung tersebut selepas melakukan risikan selama seminggu berhubung aduan tentang kegiatan suspek.
“Dalam serbuan itu, kita merampas sebanyak 85 tong LPG berisi dan 16 lagi tong didapati kosong yang dianggarkan bernilai RM28,000.
“Kita turut merampas dua buah lori satu tan yang disyaki digunakan dalam kegiatan tersebut dengan nilai rampasan kira-kira RM26,000,” katanya kepada pemberita di Stor KPDNHEP Bukit Kayu Hitam di sini hari ini.
Kata beliau, wanita terbabit didapati melakukan kesalahan menyimpan barang kawalan berjadual iaitu tong gas berisi LPG tanpa lesen sah.

“Dia dipercayai membekalkan gas tersebut kepada penduduk di kawasan Changlun sejak kira-kira sebulan lalu dengan dibantu dua anaknya berusia lingkungan 20-an.
“Wanita itu dikatakan mendapatkan bekalan tong gas tersebut daripada seorang pembekal dari Perlis berdasarkan penemuan resit pembelian dan kita sedang melakukan siasatan lanjut berhubung perkara itu,” ujarnya.
Tambahnya, wanita itu dibebaskan dengan jaminan selepas diambil keterangan dan kes disiasat di bawah Akta Kawalan Bekalan 1961.-K! ONLINE


293 ingkar PKPP, 124 ditahan berhibur di kelab malam
Oleh NOR IDAYU BOSRO

21 September 2020, 2:36 pm
PUTRAJAYA – Seramai 293 individu ditahan ingkar Perintah Kawalan Pergerakan Pemulihan (PKPP) semalam dengan tangkapan paling tinggi sebanyak 124 membabitkan aktiviti di kelab malam.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan termasuklah penjarakan fizikal (85), gagal menyediakan peralatan serta merekod butiran diri (31), tidak memakai pelitup muka (24), premis beroperasi lebih masa (10), tangkapan pendatang asing tanpa izin (PATI) (sembilan) dan premis beroperasi tanpa kebenaran (enam).
Turut ditahan adalah kesalahan masing-masing dua tangkapan melibatkan kesalahan keluar rumah tanpa alasan munasabah di kawasan PKPD dan gagal lunaskan caj kuarantin.
“Daripada jumlah itu, seramai 269 individu dikompaun manakala 24 individu direman,” katanya dalam kenyataan di sini hari ini.
Sementara itu, Ismail Sabri berkata, seramai 75 PATI, lima penyeludup dan dua orang tekong ditahan menerusi Operasi Benteng semalam selain turut dirampas adalah empat buah kenderaan.
Dalam pada itu, katanya, seramai 31,830 individu pulang ke tanah air setakat ini dan ditempatkan di 75 stesen kuarantin yang ditetapkan.

Daripada jumlah itu, seramai 8,342 individu menjalani proses kuarantin wajib manakala 71 lagi telah dihantar ke hospital.
Sementara itu, sebanyak sembilan operasi sanitasi meliputi satu zon kuning dan enam zon hijau membabitkan lima negeri dibuat Jabatan Bomba dan Penyelamat.
Sebanyak empat operasi di Pulau Pinang Sabah (dua) dan masing-masing satu di Sarawak, Perlis dan Melaka. -K! ONLINE


Kedah buru mata penuh menentang Sabah
Oleh KOSMO!

21 September 2020, 2:30 pm
Oleh MOHD RAFIE AZIMI
WALAUPUN terpaksa mengorbankan aksi di laman sendiri ekoran pelaksanaan Perintah Kawalan Pergerakan Diperketatkan (PKPD) Secara Pentadbiran Kota Setar, tumpuan skuad Helang Merah untuk mengutip tiga mata penuh ketika menentang Sabah malam ini langsung tidak terjejas.
Malah menurut pengendali pasukan, Aidil Sharin Sahak, pasukannya kini dilihat cukup bersedia apatah lagi dengan kembalinya tonggak pertahanan dari Brazil, Renan Alves yang sebelum ini direhatkan dalam beberapa perlawanan akibat kecederaan.
“Persiapan menentang Sabah berjalan seperti biasa dan saya gembira melihat Renan kini cergas sepenuhnya.
“Selebihnya kita mengharapkan para pemain dapat memberi fokus sepanjang 90 minit perlawanan. Tumpuan ketika ini tidak lain daripada terus mengutip mata penuh dalam baki empat perlawanan terakhir,” katanya ketika dihubungi di sini semalam.
Mengulas kejayaan JDT membenam Selangor yang dilihat menyempitkan peluang Kedah untuk mengejar mereka bagi meraih gelaran juara liga, Aidil Sharin berkata, perkara itu bukanlah perkara yang harus difikirkan ketika ini.

“Kemenangan 6-1 ke atas Selangor membuktikan JDT berada di kelas tersendiri dan merupakan pasukan terbaik dalam liga pada masa ini.
“Para pemain perlu sentiasa fokus dan ingat bahawa objektif utama kita adalah untuk mengutip mata penuh dalam satu demi satu perlawanan dan bukan terlalu mahu mengejar JDT yang mana dengan cara itu kita mampu memberikan aksi terbaik,” katanya.
Sementara itu, Aidil mengesahkan, kecederaan dialami penjaga gol, Ifwat Akmal Chek Kassim ketika menentang Felda United sebelum ini masih belum pulih.
“Bagaimanapun, saya tidak bimbang kerana Mohd. Shahril Saari yang sebelum ini turut pernah memainkan peranan utama di gawang, tampak cukup bersedia untuk diturunkan.
“Ketika diturunkan selama 45 minit bagi menggantikan Ifwat dalam perlawanan sebelum ini, dia menampilkan aksi yang baik. Saya harap momentum tersebut dapat dikekalkan,” katanya. – K! ONLINE